Obljetnica protesta iz veljače - Kamenjar\nObilježavanje obljetnice protesta iz veljače održat će se sutra ispred zgrade kantonalne vlade Tuzlanske županije koju organizira sindikat solidarnosti TŽ.\nU pozivu stoji kako je cilj mirnih protesta uputiti prioritetne zahtjeve novim vlastima, koje će imati rok od 100 dana da ispune te zahtjeve.\nZahtjevi koje sindikat solidarnosti Tuzlanske županije traže su oslobađanje od bilo kakve prekršajne ili krivične odgovornosti svih učesnika protesta u veljači prošle godine, te hitno pokretanje proizvodnje u gospodarskim društvima koja imaju perspektivu kao što su ”Dita”, ”Aida”, ”Livnica”, ”Konjuh” i mnoga druga preduzeća. Osim toga, traži se i hitno donošenje zakona o uvezivanju staža svim radnicima, bez obzira na strukturu kapitala, s naglaskom na uvezivanje staža radnicima koji imaju uvjete na mirovinu.\nSindikat solidarnosti Tuzlanske županije poručuje kako će od nove vlasti tražiti i donošenje novog zakona o stečaju gdje bi radnička potraživanja bila u prvom isplatnom redu i u cijelosti izmirena, ukidanje svih privilegija izabranim zvaničnicima, s akcentom na ukidanje ”bijelog kruha”, te smanjenje broja ministarstava u županijama i Federaciji BiH.\nPovezani sadržaj:Obljetnica protestatuzla


Laguna - Bukmarker - Promocija knjige „Od reči do reči“ i pokloni za dame - Knjige o kojima se priča\nPromocija knjige „Od reči do reči“ i pokloni za dame\nI ovog 8. marta Laguna će nizom dešavanja obradovati mnoge dame. Tim povodom će u petak, 8. marta u Delfi Caféu u 13 sati, biti predstavljeno novo dopunjeno izdanje knjige „Od reči do reči“ Jelice Greganović.\nO zbirki kratkih, humorističkih priča „Od reči do reči“ pored autorke će govoriti urednica časopisa „Roditelj i dete“ Jovana Papan, dok će promociju voditi Voja Nedeljković. „Život je sastavljen od sitnica, velike stvari budu i prođu, a sitnice koje često ni ne primećujemo, niti se na njih osvrćemo, jesu ono što traje i povezuje vremena i ljude“, kaže Jelica Greganović.\nSve dame koje kupe knjigu „Od reči do reči“ Jelice Greganović na poklon će dobiti vaučer Akademije za estetiku i kozmetiku u vrednosti od 2.000 dinara. Žene za svoj dan zaslužuju samo najbolje, a ovaj renomirani centar lepote svojom jedinstvenom ponudom idealno je mesto koje može da odgovori na sve zahteve savremene žene. I dok nam knjiga Jelice Greganović nudi hranu za dušu, Akademija za estetiku i kozmetiku pruža jedinstven užitak našoj koži.\nU Delfi Caféu izložićemo i najbolje čestitke pristigle tokom konkursa „Najlepša osmomartovska čestitka“ koji je organizovala Laguna. Žiri u sastavu Jasmina Stefanović, direktor porodičnih izdanja Adria Media, i Jelica Greganović, novinarka i pisac, tačno u podne proglasiće pobednike koji će dobiti poklon pakete kozmetičke kuće Logona, preparat Si plus, knjige „Od reči do reči“ Jelice Greganović i „Simeonov pečat“ Vanje Bulića i pretplatu na časopis „Lisa“.\nOsmehnite se proleću koje nam stiže i najdražim ženama učinite ovaj dan za pamćenje.


Google otkrio svoj odgovor autonomnim vozilima\nGoogle otkrio svoj odgovor autonomnim vozilima – na ulicama već krajem meseca\nMarko Mudrinić 9. 1. 2017.\nAutonomna vozila vruća su tema o kojoj se dosta govorilo tokom prethodne godine. Kompanija Waymo koja se nalazi u vlasništvu Alphabeta, upravo je predstavila svoju verziju senzora koji nam jasno stavljaju do znanja da Google sve agresivnije ulazi na ovo tržište - ponudivši kompletno rešenje za automatizaciju automobila Chrysler Pacifica. Prvi pravi testovi odigraće se na putevima Arizone i Kalifornije krajem ovog meseca.\nKada smo se prvi put upoznali sa ambicijama kompanije Google da uđe na polje autonomnih vozila, dobili smo mali i sladak auto koji kao da je izašao iz naše mašte. Kompanija Waymo preskočila je adolescenciju i izrasla u pravog i ozbiljnog igrača, predstavivši svoju verziju senzora koji u potpunosti automatizuju rad automobila Chrysler Pacifica – a koji će poslužiti za testiranje tehnologije na ulicama Kalifornije i Arizone krajem ovog meseca.\nU obraćanju medijima, direktor ove kompanije Džon Krafcik izjavio je da je kompletna tehnologija razvijana in-house, pružajući Waymu još više kontrole i efektivno čineći ga jednim od retkih igrača na polju autonomnih vozila koji upravlja procesom razvoja – od početka do kraja. Posmatrajte to kao zaokruženi proizvodni proces, baš kao u Apple-u.\nDo kraja godine 3 miliona kilometara\nKrafcik kaže da se Waymo odlučio za sopstveni razvoj kako bi među svoje redove doveo neke od najboljih inženjera koji se bave autonomatizacijom transporta, a koji su blisko radili sa softverskim inženjerima na razvoju veštačke inteligencije koja pokreće čitav sistem. Sve to prevodi se u znatno kraće razvojne cikluse, te bržu implementaciju novih otkrića i značajno brži plasman na tržište:\nKada je Google krenuo da eksperimentiše sa autonomnim vozilima, top-end LiDAR senzori koštali su oko 75.000 dolara. Zahvaljujući progresom koji smo ostvarili na ovom polju, zadovoljstvo mi je da kažem da smo eksperimentisanjem i razvojem tehnologije uspeli da uštedimo oko 90% tih resursa, kreirajući nove i efikasnije senzore.\nNovi senzori obećavaju još dostupniju tehnologiju za autonomnu vožnju.\nNapredak u razvoju ove tehnologije omogućio je kompaniji Waymo da razvije tehnologiju za automobil Chrysler Pacifica, dok će se sa ispitivanjem mogućnosti senzora i kompletnog rešenja krenuti već krajem ovog meseca, na putevima Kalifornije i Arizone. Tokom inicijalnih ispitivanja, kompanija je zabeležila više od 2.5 miliona pređenih kilometara, dok će se magična cifra od 3 miliona ostvariti u narednih 8 meseci, poručuju iz Wayma.\nGovoreći o sigurnosti, Džon poručuje da kompanija nastavlja sa usavršavanjem svoje tehnologije koja već uveliko beleži daleko bolje rezultate od proseka kada su u pitanju greške izazvane od strane ljudskih vozača, obećavajući da su autonomna vozila sve bliže široj komercijalnoj upotrebi.\nMarko je direktor i suosnivač Netokracije. Istakavši se kao jedan od vodećih poslovno-tehnoloških novinara u Srbiji i pokrivajući teme o Internet preduzetništvu, novim tehnologijama i Internet trendovima, zadužen je za vođenje Netokracije u Srbiji. Dobitnik je nagrade "Aleksandar Spasić - IT Awards" za IT novinara 2014. godine.\nMože li T-Series prestići PewDiePie i postati tako najveći YouTube kanal na svetu?


SEEbiz.eu / ME / Montenegroberza: MNSE10 u sedmici skočio 5,9%,, promet slab\nMontenegroberza MNSE10 MONEX Crnogorski Telekom Elektroprivreda Crne Gore Institut Simo Milošević Plantaže Port of Adria\nAutor/izvor: SEEbiz / Mina-business\nDatum objave: 24.06.2018. - 17:40:20\nPODGORICA - Rast indeksa i duplo manji promet obilježili su na Montenegroberzi sedmicu u kojoj je Specijalno državno tužilaštvo (SDT) podiglo optužnicu protiv bivših čelnika Crnogorskog Telekoma zbog sumnje u zloupotrebu poslovanja u privredi u slučaju privatizacije kompanije.\nPokazatelj vrijednosti deset najboljih kompanija, MNSE10, porastao je 5,9 odsto na 780,73 poena, a MONEX 4,3 odsto na 10.008, 88 bodova.\nPromet, realizovan kroz 60 transakcija, bio je 2,2 puta manji od prošlosedmičnog i iznosio je 116,69 hiljada EUR.\nSDT je ove sedmice podigao optužnicu protiv bivših čelnika Crnogorskog Telekoma, Olega Obradovića i Miodraga Ivanovića, zbog sumnje da su nezakonito sebi i drugima pribavili 2,3 miliona EUR tokom privatizacije te nekada državne kompanije.\nIstraga o privatizaciji Telekoma pokrenuta je krajem 2011. godine nakon što su američke vlasti saopštile da imaju dokaze o korupciji. Vlasti Sjedinjenih Američkih Država (SAD) su utvrdile da je Magyar Telekom pri kupovini Telekoma podmitio više crnogorskih zvaničnika sa ukupno 7,35 miliona EUR.\nAkcije Crnogorskog Telekoma ove sedmice su skočile osam odsto na 1,49 EUR\nRasle su i dionice Elektroprivrede (EPCG) 19,6 odsto na 3,6 EUR, Instituta "Simo Milošević" 1,8 odsto na 28,5 EUR, Plantaža 7,4 odsto na 12,89 centi i Port of Adrie blago na 11 centi.\nEPCG je ove sedmice, po osnovu javne ponude za preuzimanje Rudnika uglja, isplatila ukupno 31,37 miliona EUR vlasnicima 96,78 odsto pljevaljske kompanije. Transakcija je posredstvom Centralne depozitarne agencije (CDA) okončana sa zakašnjem od mjesec i deset dana, nakon što je prethodno ukinuta privremena sudska mjera zabrane kupovine Elektroprivredi i nakon što je Komisija za tržište kapitala dala saglasnost da se transakcija završi u roku od tri radna dana.\nAkcionari Rudnika, odnosno, vlasnici 96,78 odsto akcija pljevaljske kompanije, davali su prodajne naloge CDA do 4. maja, nakon čega je Privredni sud usvojio čak dvije privremene mjere zabrane kupovine akcija EPCG dok se ne okonča parnica u sporu po tužbi M&V Company.\nTa kompanija, koja je manjinski akcionar EPCG, tražila je tužbom poništenje sporne skupštinske odluke EPCG o preuzimanju Rudnika, koja je donijeta 26. marta. Sudija Privrednog suda, Nataša Bošković, donijela je dvije privremene mjere zabrane kako bi se onemogućila "nenadoknadiva šteta" i parnica učinila besmislenom.\nPredsjednik Privrednog suda, Blažo Jovanić, u četvrtak je prihvatio zahtjev EPCG i izuzeo Bošković iz spora, ocjenjujući da u konkretnom slučaju postoji sumnja u njenu sudijsku pristrasnost, zbog čega će predmet biti dodijeljen drugom sudiji.\nGubitke su na Montenegroberzi ove sedmice zabilježile dionice Jugopetrola blago na 10,9 EUR i Crnogorskog elektroprenosnog sistema 1,5 odsto na 59 centi.\nTrgovano je i akcijama Budvanske i Ulcinjske rivijere, kao i Poslovno logističkog centra Morača, koje su u petak koštale 5,85 EUR, odnosno 6,2 EUR i 2,4 EUR.\nTrgovano je i dionicama Luke Bar, Zetatransa i Društva za menadžment poslove i upravljanje nekretninama MIG, čije cijene na kraju sedmice iznose 17,01 cent, odnosno 56 centi i 10,01 cent.\nPromet akcijama fondova iznosio je 3,1 hiljadu EUR, a trgovano je akcijama Trenda, koje su ostale na prošlosedmičnih 7,01 cent, dok su dionice Eurofonda koštale 0,6 centi.\nMonstat je krajem sedmice objavio podatak da je realna stopa rasta bruto domaćeg proizvoda (BDP) u prvom kvartalu iznosila je 4,5 odsto. BDP Crne Gore u prvom kvartalu je dostigao 832,6 miliona EUR, dok je u istom prošlogodišnjem periodu bio 777,3 miliona EUR.\nPremijer Duško Marković, ocijnio je da stopa rasta BDP-a u prvom kvartalu predstavlja dobar rezultat, ali i obavezu Vlade da nastavi da podstiče sopstvenu administraciju na brzo donošenje zakonitih odluka i odgovornu realizaciju ekonomskih politika.\nOn je dodao i da je ostvarena stopa rasta BDP-a treća u Evropi.\n"Ako se sjetimo stope rasta u prošloj godini, koja je iznosila 4,4 odsto i ove od 4,5 odsto u prvom ovogodišnjem kvartalu, sa zadovoljstvom mogu konstatovati da Crna Gora ulazi u dinamičan ekonomski razvoj i rast ekonomije koji će obezbijediti nova radna mjesta i veći standard za građane", poručio je Marković.


Eksproprijacija zemljišta za “Južni tok” će koštati 24 miliona evra | ENERGETIKArs.com\nNalazite se na Home » Gas » Eksproprijacija zemljišta za “Južni tok” će koštati 24 miliona evra\nEksproprijacija zemljišta za “Južni tok” će koštati 24 miliona evra\nObjavljeno: 14:06, 12. Februara 2013.\nBEOGRAD, Za trasu “Južnog toka”, koji će kroz Srbiju prolaziti u dužini od 450 kilometara, biće potrebno eksproprisati oko 10.000 parcela, odnosno oko 8.000 hektara zemljišta, što će koštati do 24 miliona evra.\nPredstavljajući u Skupštini Srbije Prijedlog zakona o “Južnom toku”, ministar energetike, razvoja i zaštite životne sredine Srbije Zorana Mihajlović rekla je da ovaj gasovod treba da omogući povećanje energetske bezbjednosti Srbije.\nMihajlovićeva je napomenula da se Srbija danas snabdijeva gasom iz samo jednog pravca, što je nesigurno, te da “Južni tok” treba da obezbijedi drugi pravac dotoka gasa, poveća energetsku stabilnost države, ali i da doprinese povećanju broja radnih mjesta.\nOna je rekla da je izgradnja gasovoda “Južni tok” veoma važan međunarodni projekat i da je zbog toga neophodno da se što prije uradi eksproprijacija zemljišta.\nPrijedlogom zakona o “Južnom toku”, koji ovaj gasovod definiše kao projekat od javnog interesa, utvrđuju se posebna pravila za potpunu eksproprijaciju zemljišta na trasi gasovoda.\nKorisnik eksproprijacije je Privredno društvo Južni tok Novi Sad, koje će biti zajedničko preduzeće “Srbijagasa” sa 49 odsto vlasništva i ruskog “Gasproma” sa 51 odsto vlasništva.\nZa realizaciju tog projekta u državnom budžetu za 2013. godinu je obezbijeđeno oko 75 miliona evra. Ruski partner, kompanija “Gasprom”, koji u “Južnom toku” ima 51 odsto vlasništva, obezbijediće dodatnih oko 75 miliona evra.\nMeđunarodni gasovod “Južni tok”, koji će koštati oko 16 milijardi evra, dopremaće ruski gas ispod Crnog mora, preko Bugarske, Srbije, Mađarske, Slovenije i Italije do potrošača u EU i centralnoj i jugoistočnoj Evropi, a jedan krak će ići i prema Republici Srpskoj.


Republika / (FOTO) Vučić uz punjenje paprike kreće u diplomatsku ofanzivu\nVeć sutra Vučić će krenuti put Ženeve gde ga očekuje strateški forum o zapadnom Balkanu kome će prisustvovati brojni svetski lideri. Po povratku iz Švajcarske, Vučić ide za Pirot, gde će sa Bojkom Borisovim i Miloradom Dodikom otvoriti koridor od 89 kilometara. Nakon ovoga, predsednik Srbije ide na Ohrid gde ga očekuje sastanak sa Edi Ramom i Zoranom Zaevim.\nZa sve ove napore potrebno je dosta snage, a kao što znamo "snaga na usta ulazi", pa je Vučić odlučio da pomoću čuvenog specijaliteta domaće kuhinje, punjene paprike, pribavi neophodnu energiju za predstojeće izazove.\nSrbija Aleksandar Vučić Predsednik Srbije Sastanak Zapadni Balkan Milorad Dodik Ženeva Bojko Borisov Ručak Punjene paprike\n- nedelja, 17. 1. 2021. u 08:55 0\nVakcinacija protiv korone nastavlja se u Srbiji, a plan je da tokom naredne nedelje bude vakcinisano i do 100.000 građana, rekao je u...\nSrpska pravoslavna crkva i njeni vernici danas obeležavaju jedan od najtužnijih datuma - Sabor 70...


NoviMagazin.rs - Odbojkašice osvojile bronzu\n► Odbojkašice osvojile bronzu\n06.07.2012 | 17:15h ► 22:00h\nBeta\tOdbojkašice Srbije osvojile su bronzanu medalju na završnom turniru Evropske lige, posto su danas u meču za treće mesto pobedile selekciju Holandije sa 3:1 (25:23, 25:15, 23:25, 25:13).\nUtakmica je trajala jedan sat i 41 minut, a odigrana je pred oko 800 gledalaca.\nSrbija je do sada bila jedini osvajač trofeja u Evroligi, a takmičenje koje je osnovano pre tri godine dobiće novog pobednika.\nOdbojkašice su osvojile četvrtu uzastopnu medalju u Evropskoj ligi, pošto su sasvim zasluženo pobedile Holandiju. Bile su bolje tokom celog susreta, a nedostatak koncentracije i povremene oscilacije dovele su do gubitka jednog seta.\nOdbojkašica Srbije Maja Ognjenović proglašena je za najboljeg tehničara finalnog turnira Evropske lige.\nSrbije je u prethodne tri godine osvojila tri zlatne medalje. Titulu na turniru je osvojila Češka, koja je u finalu savladala Bugarsku sa 3:0, dok je Srbija osvojila treće mesto, pošto je ranije danas savladala Holandiju sa 3:1.\nFinalisti Evropske lige 2012. Bugarska i Česka, izborili su učešće u na Gran priju 2013. godine.\nSrbija: Brakočević (12), Mihajlović (25), Živković, Krsmanović (11), Malešević (2), Vešović (1), Ognjenović (2), Ninković, Rašić (19), Ćebić, Starović (1), Blagojević (4).\nHolandija: Stoltenborg, De Krajf (6), Grothes (2), Stenbergen (2), Sot, Vensink (12), Dajkema (3), Stam - Pilon (8), Slutjes (17), Pitersen, Knip, Verger.\nautor: MP\tizvor: agencije/Novi magazin\tevroliga /\nPobeda odbojkašica u Evroligi\nŽenska odbojkaška reprezentacija Srbije pobedom je započele odbranu titule u Evroligi, pošto je u petak uveče u meču 1. kola prvog vikenda A grupe pobedila selekciju Mađarske 3:0 (25:15,... Odbojkašice izgubile od Turske\nŽenska odbojkaška reprezentacija Srbije izgubila je u nedelju u beogradskoj hali Pionir od selekcije Turske 1:3 u setovima (21:25, 25:16, 22:25, 21:25), u utakmici 3. kola Grupe Grupe H drugog... Nismo među favoritima na Svetskom kupu\nSelektor ženske odbojkaške reprezentacije Srbije Zoran Terzić izjavio je da njegova ekipa nije u "najužem krugu favorita" koji bi trebalo na Svetskom kupu u Japanu da obezbede plasman... Odbojkašice drugi put na Gran priju\nMeđunarodna odbojkaška federacija (FIVB) saopštila je kompletan kalendar takmičenja, a po prvi put u istoriji naša zemlje biće organizator turnira drugog vikenda. Odbojkašice pobedile i Rumuniju\nŽenska odbojkaška reprezentacija Srbije pobedila je u nedelju u Subotici Rumuniju 3:1 i tako zabeležila treću uzastopnu pobedu na prvom turniru Evropske lige. Pročitajte i...\nPartizan pobedio Zvezdu 1:0 (VIDEO)\nFudbaleri Partizana savladali su večeras Crvenu zvezdu 1:0 u meču koji će verovatno odlučiti prvaka države.\nMančini odlazi i zahvaljuje navijačima\nBivši trener Mančester sitija Roberto Mančini oprostio se danas od navijača tog kluba oglasom u lokalnim novinama u kome je napisao da će mu Siti uvek biti u srcu.\nŠpanski teniser Rafael Nadal plasirao se danas u finale turnira Masters serije u Rimu pošto je pobedio Čeha Tomaša Berdiha sa 2:0 u setovima (6:2, 6:4).\nKajakaški dvosed Srbije, Dejan Pajić i Duško Stanojević, osvojili su danas srebrnu medalju na Svetskom kupu u Račicama, u Češkoj, postigavši u trci na 1.000 metara rezultat od tri minuta, 10 sekundi i 821 stotinke.


Težak udes u Nišu, četvoro povređeno, među njima i dete\nNIŠ - U udesu koji se oko 18.30 sati dogodio u Knjaževačkoj ulici, ispred Policijske ispostave Pantelej, povređena je sedmogodišnja devojčica i još dve osobe.\nDo nezgode je došlo kada se vozilo „reno laguna“, kojim je upravljao B. D. (64), direktno sudario sa „renom klio“, za čijim volanom je bio B. S. (64).\nPored devojčice, koja je zadobila povrede donjih ekstremiteta, ekipe Hitne pomoći zbrinule se i muškaraca, koji je bio sa detetom u istim kolima. Kako je potvrdila Snežana Radivojević, šef operativne smene niškog Zavoda za hitnu medicinsku pomoć, on je zadobio povredu glave i kolena. A i muškarac iz drugog vozila takođe ima povredu glave. Prilikom sudara u Knjaževačkoj ulici, oštećen je i „audi A6“, koji je bio parkiran ispred Policijske stanice.\n« SRBIJA POD VODOM: Vanredno u 11 opština, angažovana vojska Srbiju na „Evrosongu“ predstavlja - Sanja Vučić »


KRIVOKAPIĆ ODGOVORIO DJUKANOVIĆU: "S kim to DPS planira da sruši Vladu Crne Gore"! - Kako Narod Kaže\nautor KnK 27.06.2021, 08:57 1.7k Pregleda\nIz Kabineta predsednika Vlade Crne Gore reagirali su na najnovije saopštenje Demokratske partije socijalista u kom se navodi da se Vlada već raspala, kao i da samo strah od DPS, sprečava vladajuću koaliciju da tu činjenicu formalizuje u parlamentu.\nPredsednik i Premijer Crne GOre\n“Nažalost, iz ovog partijskog saopštenja može se zaključiti da upravo zaborav stanuje u vašim redovima. Kao što znate voljom naroda, 30. avgusta je vaša partija i predsednik koji je i tada pretio i omalovažavao demokratsku javnost, dobio jasan odgovor građana Crne Gore. Ako ste to već zaboravili, moraćete se ipak pomiriti sa realnošću.\nA dok to ne uradite, vaše paušalne procene i kvalifikacije jednako su ozbiljne konstatacijama vašeg predsednika da će skratiti mandat aktuelnoj Vladi.\nA ako mislite da ostavite utisak iole kredibilnog subjekta, objasnite javnosti kako vaš predsednik planira i sa kim da ruši Vladu?\nUpravo je to mera vašeg uzaludnog nadanja, odnosno neznanja da vaš predsednik bez formalne većine to nije u mogućnosti.\nA što se tiče vaše primedbe da premijer pokušava da utiče na nezavisnost sudske vlasti, govori o količini očiglednog straha, od funkcionisanja pravne države.\nPremijer, za razliku od doskorašnje prakse vašeg predsednika ne planira da vrši uticaj ili se meša u sudsku granu vlasti. Ali, veoma je zainteresovan da se pravosudni organi oslobode od stega vaših uticaja, koji su konstatovani i u izveštajima međunarodnih organizacija.\nKoliko god ulagali napore da držite tenzije i opstruirate rad Vlade, zajedno sa pojedinim konstituentima parlamentarne većine, to vam neće proći!”, navodi se u reagovanju Kabineta premijera Zdravka Krivokapića.\nPrethodni članak „ELMA SINANOVIĆ, NOVI PAZAR I RODJENDAN“: Stefan Unić je baš za njegov rođendan poželeo ovo!\nSledeći članak KURTI OTKRIO: „Francuski predsednik Makron me je pitao šta ćemo Srbiji dati u zamenu za priznanje Kosova“!?


ZVIZDIĆ DANAS OTVARA KONFERENCIJU O EU U MOSTARU — Radio Velkaton : Radio Velkaton\n20. Juna. 2019. Bosna i Hercegovina\nZVIZDIĆ DANAS OTVARA KONFERENCIJU O EU U MOSTARU\nTreća međunarodna znanstvena konferencija o “Pravnim i ekonomskim aspektima procesa integracije Bosne i Hercegovine u Europsku uniju” održat će danas i sutra u Mostaru.\nKonferenciju će danas u Centru za kulturu svečano otvoriti predsjedatelj Vijeća ministara BiH Denis Zvizdić, koji će nakon toga održati i plenarno izlaganje na temu “Bosna i Hercegovina u procesu EU integracija”.\nOstala plenarna izlaganja te panel diskusija u okviru prvog dana Konferencije bit će posvećeni aktualnim temama kao što su “Sporazum o stabilizaciji i pridruživanju – osnova i okvir za integracijski proces”, zatim “Spoj IT i biznisa u razvoju informacijskih sistema” te “Konkurentnost bosanskohercegovačke privrede u kontekstu integracijskih procesa”.\nDrugi dan Konferencije održavat će se u prostorijama Ekonomskog fakulteta Univerziteta “Džemal Bijedić” u Mostaru (UNMO), gdje će u okviru nekoliko sesija biti predstavljeni brojni znanstveno-istraživački radovi posvećeni različitim aspektima integracije BiH u EU te iskustvima drugih zemalja čiji su autori ne samo iz BiH već i iz drugih zemalja.\nOrganizatori ove znanstvene konferencije su Ekonomski i Pravni fakultet UNMO-a te Ekonomski fakultet Univerziteta u Zenici, priopćeno je iz Univerziteta “Džemal Bijedić” u Mostaru.


Održan prvi Nacionalni forum zapošljavanja mladih\nAsocijacija za demokratski prosperitet – Zid u sklopu regionalnog projekta WeB4YES - Western Balkan Civil Society Organizations for Youth Employment Support organizovala je prvi Nacionalni forum u cilju uspostavljanja otvorenog i konstruktivnog dijaloga na temu kreiranja aktivnih mjera i povećanja zapošljavanja mladih.\nUčesnici Nacionalnog foruma saglasni su da je potrebno stvoriti prostor zainteresovanim stranama iz privatnog i civilnog sektora da učestvuju u kreiranju i implementaciji aktivnih mjera zapošljavanja te da je međusektorska saradnja kako na državnom, tako i na lokalnom nivou od ključnog značaja za uticaj na zapošljivost i zaposlenje. Na forumu je predloženo da je aktivne mjere zapošljavanja potrebno kreirati na lokalnom nivou od strane lokalnih biroa rada uvažavajući sve karakteristike i specifičnosti lokalnih sredina i tržišta rada i da je potrebno raditi na mnogo većoj informisanosti korisnika aktivnih mjera zapošljavanja o postojanju i zakonskoj definisanosti istih kako bi bile dostupne mnogo većem broju nezaposlenih lica. Učesnici foruma su posebno istakli da je mlade potrebno prepoznati kao posebnu kategoriju i kreirati posebne aktivne mjere zapošljavanja mladih. Takođe je nužno postavljanje pravilnih indikatora koji bi mjerili efekte sprovođenja aktivnih mjera zapošljavanja kako bi preko kvalitativnih pokazatelja došli do procjene uspješnosti programa. Diskutujući o temama vezanim za povećanje zapošljivosti mladih učesnici su istakli da je potrebno zakonski definisati pojam radne prakse, da je potrebno raditi na podizanju svijesti o potrebi za cjeloživotnim učenjem i razvojem karijere, kao i da je potrebno pružiti podršku mladima u ostvarivanju ekonomske i socijalne sigurnosti kroz olakšan pristup tržištu rada i sticanje zaposlenja. Takođe je istaknuto da je potrebna podrška u razvoju karijere i preduzetništva i da je potrebno uspostavljanje integrisanog i holističkog sistema podrške mladima za tranziciju ka dostojanstvenom zaposlenju.\nViše u ovih kategoriji... « U Beogradu održan prvi sastanak sa partnerskim organizacijama u sklopu regionalnog projekta WeB4YES\tU Skoplju održan prvi Regionalni forum o zapošljavanju mladih »


Ukupno 19 osoba i firmi iz Republike Srpske nalaze se na američkoj listi za sankcije, a informacije o kojim se ljudima i firmama radi trebalo se desiti nakon završetka pregovora o promjeni izbornog zakona Bosne i Hercegovine.\nMeđutim, najnovija odluka Narodne skupštine Republike Srpske o prenosu nadležnosti sa nivoa BiH na RS mogla bi ubrzati ovaj proces. Shodno tome, spomenuta odluka mogla bi biti saopćena već u toku naredne sedmice, saznaje Skener.\nKako dalje navode, na listi za sankcije će se naći pojedinci i firme iz različitih dijelova RS-a.\nPodsjećamo, već duže vrijeme mnogi mediji najavljuju da bi Milorad Dodikmogao dobiti nove američke sankcije, kao i neke firme koje važe za vrlo bliske njemu i vladajućoj stranci SNSD-u.


Da se nikad ne ponovi: Holokaust, tragedija jednog vremena · gradski.online\nDa se nikad ne ponovi: Holokaust, tragedija jednog vremena\nKIKINDA- Istoričar Srđan Sivčev upoznao je danas učenike kikindskih škola sa stravičnim srazmerama i posledicama Holokausta. Predanje “Holokaust, tragedija jednog vremena” upriličeno je povodom obeležavanja Međunarodnog dana sećanja na žrtve Holokausta, 27. januar:\n– Naš cilj je da edukujemo mlade naraštaje. Holokaust je pošast sa kojom treba upoznati mlade naraštaje jer progon i genocid ljudi različitih etničkih, verskih i političkih mišljenja ne sme nikada više da se ponovi– rekao je Sivčev i dodao da se posledice Holokausta vide i danas. Tokom Drugog svetskog rata u Evropi i u Srbiji postojali su najstrašniji logori za uništenje. U njima su stradali i stanovnici našeg grada:\n– Holokaust nije zaobišao ni našu sredinu. Uništena je kompletna jevrejska zajednica koja je četrdesetih godina prošlog veka bila aktivna u našem gradu. Oko 450 kikindskih Jevreja je ubijeno od 1941. do 1942. godine u logorima Sajmište i Topovske šupe u Beogradu. Kikinda je tada ostala bez stanovnika jevrejske nacionalnosti- ukazao je Sivčev.\nGeneralna skupština UN je je 2005. godine donela zvaničnu rezoluciju o obeležavanju Međunarodnog dana sećanja na žrtve Holokausta i ustanovila da se obeležava 27. januara, na dan kada su 1945. godine sovjetske trupe oslobodile najozloglašeniji logor smrti u porobljenoj Evropi, Aušvic-Birkenau. Rezolucija nalaže da se poštuju sećanje na žrtve Holokausta i ohrabruje razvoj obrazovnih programa o istoriji Holokausta.\nPrethodnoMilan Radosavčev za GRADSKI: Pokušaćemo da se plasiramo u Drugu odbojkašku ligu\nSledećeU susret jubileju i desetogodišnjici rada CSU: Isplati se ulagati u obrazovanje


► Dimitrije Boarov: Fond kao savetnik?\nProšle sedmice, uoči povratka Misije MMF-a u Beograd radi poslednje revizije standby aranžmana Srbije sa ovom institucijom, aranžmana zaključenog “iz predostrožnosti” 2015. godine, ministar finansija Dušan Vujović je izjavio da ćemo posle 7. novembra, kada ekipa Džejmsa Rufa bude dala zaključnu ocenu o tome šta je Srbija učinila, a šta nije u protekle tri godine, “imati više odgovora na pitanje da li će biti novog aranžmana s MMF-om”.\nOn je tome dodao da od proteklog leta MMF ima na raspolaganju novi instrument, Policy coordination instrument (PCI), koji ne podrazumeva nikakvo povlačenje novca ili postojanje garancije da se on može povući nego se preko njega pružaju savetodavne usluge i stručna pomoć. Elem, taj instrument nema direktnu kontrolnu ulogu, što bi odgovaralo Srbiji u narednom razdoblju. Na kraju, Vujović je rekao da će, čak i ako ne bude korišćen ovaj kanal saradnje sa MMF-om, biti nastavljene diskusije sa njegovim predstavnicima u okviru “kvalitetne saradnje” koja postoji. Jer, kako mu se na kraju omaklo, “potreban je pritisak da bismo sproveli reforme” (Dnevnik, 25. oktobar).\nNa osnovu ovih nekoliko rečenica (koje prenosimo “iz druge ruke”) ne bi bilo korektno suditi o tome šta sam ministar Vujović zvanično predlaže Vladi Srbije, mada se čini da on misli da bi nam spomenuti PCI instrument najbolje odgovarao za dalju komunikaciju sa MMF-om. Međutim, pošto on nije “vlastan” da sam donosi takvu odluku, razumljiva je i njegova opreznost u pogledu oblika buduće saradnje. Poenta je u njegovoj implicitnoj oceni da je bilo kakvo učešće MMF-a pri koncipiranju buduće domaće ekonomske politike poželjno jer je “pritisak MMF-a” potreban za sprovođenje reformi.\nDakako, taj pritisak je najblaži kada dolazi u obliku stručnih saveta, ali i saveti ponekad imaju značajnu težinu ukoliko strani finansijeri Srbije i investitori budu mogli baš od MMF-a da čuju da li se kod nas njegovi saveti prihvataju ili ne prihvataju. Zbog toga je i u vrhovima naše političke superstrukture primetan ambivalentan odnos prema MMF-u (a da o “narodskim” strankama i vladinim tabloidima i ne govorimo). Ta većinska grupacija političkih snaga bi se, jednostavno rečeno, najradije otarasila MMF-a jednom za svagda.\nNo, produženje institucionalizovanog konsultovanja Srbije sa MMF-om ima ne samo inostranu već i domaću značajnu dimenziju. Ako neizbežne političke svađe vlasti i opozicije oko MMF-a ostavimo po strani, opet vidimo da nam iskustvo govori da je svaki dolazak misije Fonda u zemlju širio i krug i broj ekonomskih informacija koje su dospevale u našu javnost i provocirao kakve-takve diskusije o tekućoj privrednoj politici. Da nije tih poseta MMF-a Beogradu, možda bi već potpuno utihnula i svaka kritička reč o Vladinim ekonomskim potezima, naročito ona koja bi dolazila od ekonomskih “analitičara” koji su, kako već znaju i vrapci, prema predsedniku Vučiću – uglavnom “lažovi koji lažu svaki dan”.\nNeko će reći da nabrojani “argumenti” u prilog nastavku saradnje Srbije sa MMF-om nisu naročito bitni kada se uporede sa “fražilnošću” naše finansijske konsolidacije i sa neizvesnostima s kojima se suočavaju privrede država-članica Evropske unije – od kojih u najvećoj meri zavisi i tempo ekonomskog rasta u Srbiji. Jer ako naiđe “bombardovanje” Srbije kamatama, a ne jeftinim novcem, MMF kišobran će nam i te kako nedostajati. Pa ni to niko da objasni, kao što su na unutrašnjoj sceni bez oficijelnog objašnjenja mnoge svetske privredne pojave. Na primer, evo odluke Evropske centralne banke (od 26. oktobra) da će iduće godine nastaviti, ali “prepolovljenu” politiku “kvantitativnog monetarnog labavljenja”, to jest svakomesečnu emisiju od oko 30 milijardi evra (počelo se u proleće 2015. godine sa oko 80, pa je spušteno na 60 milijardi) radi podrške investicijama i rastu evrozone.\nDa li smo povodom ove odluke (kao i mnogih drugih) u našim novinama i na našim ekranima mogli videti ili čuti nekog eksperta iz Narodne banke Srbije, ili iz Ministarstva finansija, ili iz Ministarstva trgovine, da nam kažu da li i kako one tangiraju srpsku ekonomiju i da prognoziraju razvoj privrednih prilika u Evropi? Nismo. Sve je uži krug onih koji su ovlašćeni da bilo šta realistično kažu o našoj ekonomskoj budućnosti, a povećava se broj onih kojima ta budućnost deluje kao rajska dolina.


Uvođenjem ovakvih pravila direktno se krše prava pacijenata koji dolaze na pregled u ginekološku ordinaciju i takav natpis samo je jedan u nizu bahatih poteza zaposlenih na ovom odeljenju, koje umesto da služi za primer ostalim službama u domu zdravlja, već dugo kod pacijenata važi za najlošije organizovano.\nFotografiju sa natpisom "Kod ginekologa obavezna suknja", jedna trudnica iz Stare Pazove je poslala i redakciji dnevnog lista Kurir, za koji je načelnica ginekologije dr Dragica Kovačević rekla da je preporuku za prijem samo pacijentkinja u suknji ona dala smatrajući da je to važno iz higijenskih, praktičnih i moralnih razloga. I do sada je bilo uobičajeno da većina pacijentkinja na pregled dolazi u suknji, ili suknju obuče u prostoriji u kojoj se priprema za pregled, ali iz Ministarstva zdravlja jasno navode da doktori nemaju pravo da uslovljavaju pacijente u takvim stvarima i da će zdravstveni inspektori proveriti te navode.\nPrethodnih godina više puta smo pisali o lošim uslovima u kojima se u Staroj Pazovi obavljaju pregledi kod ginekologa i o bahatom i nevaspitanom ponašanju doktora i sestara na tom odeljenju. Poslednjih meseci više građana nam je pisalo i o gužvama koje se svakodnevno stvaraju zbog nedovoljnog broja lekara i najčešće rada samo u jednoj smeni.\nZbog loših uslova u ginekološkoj ordinaciji i načina na koji se godinama unazad zaposleni na ovom odeljenju ophode prema pacijentima, mnoge trudnice i druge žene iz Stare Pazove biraju da na preglede putuju u Inđiju i druga okolna mesta, kao i da odlaze u privatne ginekološke ambulante.


FS: Odgovornim pristupom sprečiti preterano zaduživanje držav\nTanjug 2. februara 2021. 14:11\nBEOGRAD – Fiskalni savet poručio je danas da bi fiskalno odgovoran paket antikriznih mera u 2021. morao da bude usmeren samo ka preduzećima i stanovištvu koji su najviše pogođeni krizom, kao i da bi dodatno zaduživanje države ove godine na taj način moglo da se svede na ispod 300 miliona evra umesto milijardu evra.\n„Međutim, ukoliko novi paket antikriznih mera bude selektivan i odlože se projekti koji nisu prioritetni, potrebe za dodatnim zaduživanjem države znatno bi se smanjile“, kažu u Fiskalnom savetu.\nNavode da su budžetom za 2021. planirani brojni rashodi koji nisu toliko značajni za privredni rast i zdravlje stanovništva i da se mogu lako odložiti za bolja vremena (pojačano opremanje bezbednosnog sektora, finansiranje izgradnje aerodroma u Trebinju, različite subvencije i drugo).\n„Selektivna isplata državne pomoći preduzećima i stanovništvu mogla bi ograničiti ove rashode na najviše 500 miliona evra (umesto 900 mln evra – ušteda od 400 mln evra) dok bi se odlaganjem projekata koji nisu prioritetni moglo uštedeti oko 300 mln evra. To bi ujedno značilo da će fiskalni deficit u 2021. mogao ostati ispod četiri odsto BDP-a i pored isplate novog paketa pomoći, a javni dug bi imao relativno umeren rast, neznatno preko nivoa od 60 odsto BDP-a“, navodi Fiskalni savet.\n„Takođe, za ovim ulaganjima postoji i velika potreba naročito u oblastima koje su decenijama zapostavljene kakva je na primer zaštita životne sredine (prečišćivači otpadnih voda, kanalizacija, sanitarne deponije, poboljšanje kvaliteta vazduha i drugo)“.\nObjašnjavaju da se nova isplata državne pomoći privredi i stanovništvu, koja nije predviđena važećim budžetom, može finansirati samo dodatnim povećanjem fiskalnog deficita i novim zaduživanjem države u 2021. godini – preko iznosa od oko 1,5 milijardi evra koliko je već planirano nedavno usvojenim budžetom.\nFisklani savet ukazuje da bi takva mera koštala budžet oko 450 miliona evra (nešto preko 360 miliona evra za isplate po 60 evra i oko 85 miliona evra za penzionere).\nUz neposredni trošak za budžet u 2021. od oko milijardu evra – najavljuje se i novi ciklus garantnih šema za zaduživanje privrede koji neće biti fiskalni trošak u 2021. već u narednim godinama.\n„Zato procenjujemo da trošak ove mere u 2021. ne bi bio preko 500 miliona evra već nešto manji, sličan onom iz druge polovine prethodne godine (uvećan za zakonsko povećanje minimalca od 6,6 odsto)“.\n„Koliki će tačno biti budžetski izdaci za ovo nakon 2021. nemoguće je trenutno pouzdano predvideti, ali oni će biti reda veličine nekoliko desetina miliona evra godišnje čak i u slučaju da relativno mali broj preduzeća ne bude u mogućnosti da vraća kredite“.\nTo telo ponavalja da je isplata 100 evra svim punoletnim građanima u 2020. bila ekonomski pogrešna mera i ističe da sa sličnim politikama ne bi trebalo nastaviti u 2021. godini.\nKako je navedeno, vanredna pomoć stanovništvu trebalo bi da se usmerava samo ka socijalno ugroženim grupama – onima koji su zbog krize ostali bez posla (izdašnijim naknadama u slučaju nezaposlenosti), penzionerima sa nižim primanjima, studentima, korisnicima nekog vida socijalne pomoći i slično).\nOvog principa, pridržavale su se sve druge zemlje Centralne i Istočne Evrope koje su isplaćivale finansijsku pomoć stanovništvu tokom krize, osim Srbije, kažu u Fisklanom savetu.


HACCP (Hazard Analysis Critical Control Points) je sistem bezbednosti hrane koji se zasniva na analizi i kontroli potencijalnih bioloških/mikrobioloških, hemijskih i fizičkih opasnosti kojima su izložene sirovine, mogućih opasnosti pri rukovanju, proizvodnji, distribuciji i konzumiranju krajnjeg proizvoda.\nPrimena HACCP sistema je takođe i zakonska obaveza u Srbiji na osnovu Zakona o veterinarstvu ( Sl. glasnik RS br. 91/2005) i Zakona o bezbednosti hrane ( Sl. glasnik RS br. 41/2009). Sve veći broj firmi shvata značaj, važnost i neophodnost uvođenja ovog standarda kvaliteta kako bi unapredilo svoje poslovanje ne samo u okvirima Srbije već i prilikom izvoza na strana tržišta.\nHACCP je primenjiv u svim fazama proizvodnje jednog artikla, od proizvodnje sirovine, preko prerade i distribucije, pa sve do krajnjeg korisnika. Svi koji dolaze u dodir sa proizvodom u bilo kojoj fazi njegove obrade, prerade ili distribucije treba da primenjuju principe HACCP.\nHACCP sistem su u obavezi da primene svi koji se bave:\nProizvodnjom, preradom i pakovanjem hrane,\nSkladištenjem, transportom i distribucijom hrane,\nTrgovinom prehrambenim proizvodima,\nUgostiteljstvom, kao i\nKompletna prehrambena industrija.\nZa Vašu kompaniju HACCP sistem\nOsim već navedenih prednosti, implementacijom HACCP sistema potencijalno se smanjuju troškovi analiza, kako eksternih tako i internih. Jedna od bitnih prednosti je i brže puštanje gotovih proizvoda na tržište, a samim tim i smanjenje zaliha.\nZa proizvođače hrane je posebno važno da znaju da se implementacijom HACCP sistema skoro u potpunosti eliminišu finansijski troškovi koji se javljaju u slučaju gubitka kontrole u nekoj fazi proizvodnje ili distribucije.\nSertifikacioni proces za HACCP je sličan svim drugim sertifikacionim šemama. Nakon potpune dokumentovanosti procesa i operativne primene HACCP sistema (minimum 3 meseca), može se pristupiti sertifikovanju. Sam plan implementacije sprovodi konsultantska kuća u saradnji sa zainteresovanim klijentom.\nOvaj proces sastoji se iz sledećih 5 koraka:\nPravljenje studije i razvoj HACCP plana,\nImplementacija HACCP plana,\nSertifikovanje HACCP sistema od međunarodnog sertifikacionog tela, kao i\nOdržavanje i praćenje HACCP sistema.\nUviđajući strateški značaj uvođenja ovog sitema kvaliteta za ukupnu konkurentnost naše privrede, podrška Vlade Republike Srbije preduzećima koja žele da uvedu HACCP nije izostala. Državne agencije povremeno nude bespovratnu finansijsku pomoć domaćim privrednim društvima za aktivnost uvođenja, sertifikacije i resertifikacije HACCP sertifikata.\nIznos podsticajnih sredstava zavisi od procenjene vrednosti projekta i to za:\nuvođenje i sertifikaciju HACCP programa,\nresertifikaciju HACCP programa,\nuvođenje i sertifikaciju HACCP programa integrisanog sa sistemom upravljanja kvalitetom SRPS ISO 9001/ISO 9001,\nuvođenje i sertifikaciju HACCP programa integrisanog sa sistemom upravljanja kvalitetom SRPS ISO 9001/ISO 9001 i sistemom upravljanja zaštitom životne sredine SRPS ISO 14001/ISO 14001.


MINISTAR RASIM LJAJIĆ POSETIO DIVČIBARE\nčetvrtak, 04 januar 2018 10:06\nOva godina može biti prekretnica u razvoju turizma na Divčibarama, zaključak je nakon današnje posete ministra trgovine, turizma i telekomunikacija Rasima Ljajića ovom turističkom mestu. Njega su na Divčibarama ugostili i upoznali sa planovima razvoja, gradonačelnik Valjeva dr Slobodan Gvozdenović i Jovan Teodosić, koji sa svojim bratom, proslavljenim košarkašem Milošem Teodosićem, u nekadašnjem kampu „Breza“ gradi sportsko-turistički kompleks.\nGrad Valjevo je već otpočeo sa realizacijom značajnih projekata, a sredstva su usmerena na poboljšanje infrastrukture na Divčibarama tokom 2017. godine. Kancelarija za javna ulaganja je uložila preko 30 miliona dinara za postavljanje kanalizacione mreže u dužini od 2 kilometra. Planiran je i početak izgradnje stanice za prečišćavanje vode, istakao je gradonačelnik Valjeva dr Slobodan Gvozdenović, tokom današnje posete ministra Rasima Ljajića.\n„Budžetom grada su opredeljena znatna sredstva za Divčibare, oko 45 miliona dinara, tako da su Divčibare, što se turizma u valjevskom kraju tiče, target tema i u fokusu ove gradske Vlade. Ministra Ljajića smo upoznali sa našim prioritetima, pre svega sa onim što Ministarstvo može da nam pomogne ove godine. Dosadašnja saradnja sa Ministarstvom je bila na najvišem nivou. Očekujem da ćemo ove godine upotrebiti još 60 miliona dinara, koliko je ostalo od Kancelarije za javna ulaganja, za proširenje kanalizacione mreže na Divčibarama, da ćemo završiti fabriku za prečišćavanje vode i stvoriti sve infrastrukturne uslove, kako bi život ovde bio normalniji i podsticajniji za razvoj turizma. Tu su i Teodosići i kamp koji već ove godine treba da bude pri kraju, tako da sa nestrpljenjem očekujemo 2018. godinu i dosta uspeha u njoj“, rekao je gradonačelnik Valjeva dr Slobodan Gvozdenović.\nMinistar trgovine, turizma i telekomunikacija Rasim Ljajić početkom godine obilazi turističke centre po Srbiji, kako bi se upoznao sa planovima i ciljevima njihovog razvoja i da li postoje konkretni projekti, koje bi Vlada finansijski podržala. On je rekao da Divčibare spadaju u jedan od potencijalno važnih turističkih centara:\n„U ovom trenutku, na žalost, Divčibare nisu destinacija koja bi doprinosila rastu turističkog prometa. Ali uz Sokobanju i Palić predstavljaju važan budući turistički centar, u koji mi želimo da ulažemo i da na svaki način podignemo turističke kapacitete. I pored relativno loše infrastrukture, Divčibare spadaju u četvrti turistički planinski centar u Srbiji, posle Zlatibora, Kopaonika i Tare, a ispred Stare planine. Prošle godine smo imali značajan rast od 27% broja dolazaka turista.“\nMinistar Ljajić je izrazio očekivanja da će do kraja godine biti 45.000 turista koji su posetili Divčibare.\n„Mi imamo ozbiljne planove, kada govorimo o Divčibarama. Već smo načelno dogovorili da finansiramo izgradnju turističkog info centra i da pomognemo da ovo bude celogodišnja turistička destinacija. Ono što Divčibare poseduju, nema nijedan planinski centar, a to je pre svega, prednost blizine Beograda, koji je udaljen 118 kilometara i ta prednost mora da se iskoristi. Da bi se ona iskoristila, ovde su potrebna nova ulaganja i države, pre svega u infrastrukturu, tako da je dobra stvar što će se nastaviti sa rešavanjem problema kanalizacije i fabrike za prečišćavanje vode. Sve su to važni preduslovi za dolazak privatnog kapitala.“\nMinistar Rasim Ljajić se osvrnuo i na dolazak našeg košarkaškog reprezentativca Miloša Teodosića i njegovog brata Jovana, kao investitora na Divčibare, koji planiraju izgradnju jednog velikog turističkog kompleksa hotela, sportskih terena, velnes i spa centra.\n„To je nešto što je nedostajalo Divčibarama i mi moramo da se naslonimo na to, da pratimo ovu investiciju, pre svega kroz pomoć u izgradnji prateće infrastrukture. Moramo da obogatimo turističu ponudu i ovo može da bude prelomna godina, kada govorimo o razvoju Divčibara“, poručio je ministar Rasim Ljajić danas na Divčibarama.\nMinistar Ljajiće je rekao da je turizam u Srbiji postao važan ekonomski resusrs ove zemlje, a ne zabava, razonoda i trošak, kako se smatralo prethodnih godina.\n„U minuloj godini će samo devizni priliv od turizma biti milijardu i 200 miliona evra. Juče ste videli listu Si-En-En-a na kojoj je Srbija uvrštena u listu 18 turističkih destinacija. Na jednoj listi smo drugi, a na drugoj listi četvrti. Po listi koju je sačinio jedan od najvećih organizatora putovanja iz Francuske, Srbija je uvrštena u tri destinacije koje treba posetiti u narednoj godini. Turizam iz godine u godinu beleži sve bolje rezultate i postaje važan ekonomski resurs za obnovu zemlje i Vlada tome daje adekvatan značaj. Pre svega, ove godine imamo značajno veća sredstva izdvojena za turističku infrastrukturu, 790 miliona dinara, koja će biti uložena za različite infrastrukturne projekte. Zato apelujemo i ove godine na turističke organizacije i lokalne samouprave, jer ćemo biti rigorozni u oceni tih projekata. Prednost će imati one loklane samouprave koje učestvuju u sufinansiranju i koje imaju gotovu dokumentaciju i gotove projekte“, saopštio je ministar trgovine, turizma i telekomunikacija Rasim Ljajić.\nTokom posete Divčibarama, ministar Ljajić je posetio kamp „Breza“, gde braća Miloš i Jovan Teodosić grade sportsko-turistički kompleks. Jovan Teodosić je upoznao ministra sa onim što je do sada urađeno, sa planovima, ali i u čemu je potrebna pomoć grada i ministarstva.\n„Ideja je da se napravi sportski kompleks, koji će sadržati hotel, odmaralište, sportsku halu i otvorene terene. Naš plan je da izgradnja kompleksa počne u martu, a mi smo već počeli sa bušenjem i izgradnjom toplotnih pumpi. Plan je da kompletan završetak bude 2019. godine u septembru, ili oktobru. Hotelski deo će sadržati 80, a odmaralište 150 ležaja. Hotel će biti sa četiri zvezdice i imaće spa centar, kongresnu salu, ne samo za sportski turizam, već i za kompletan turizam, poput kongresnog turizma. Mislim da će to biti objekat, koji će pomoći da se Divčibare vrate na turističku mapu. Planirana je izgradnja fudbalskog terena sa veštačkom travom, tri otvorena košarkaška i jedan rukometni teren. Oni će moći da se transformišu i u odbojkaški teren. Te ćemo terene uraditi sa tartan podlogom i biće za sve sportove. Imamo dovoljno zemlje, očekujemo podršku države i grada, jer je to svima u interesu za razvoj turizma i razvoj ovog kraja“, rekao je Jovan Teodosić.\nTokom novogodišnjih praznika, na Divčibarama je boravilo preko 6.000 gostiju, a registrovano je 1.500 noćenja. Tome je značajno doprineo uspešan doček Nove godine, u organizaciji Grada Valjeva, na kome su nastupili trubači i grupa „Osvajači“, uz raskošan vatromet i prateće sadržaje namenjene deci i odraslima.


Stanične usluge skuplje od prevoza\nBEOGRAD - Ne malo će se iznenaditi putnik ukoliko se odluči da sa beogradske autobuske stanice krene, na primer, za Pančevo. Kratka relacija, udaljena samo dvadesetak kilometara od prestoničkog centra, papreno će biti naplaćena u slučaju da putnik kartu, kako bi i trebalo, kupi na BAS-ovom peronu.\nKarta do Pančeva, sa jednim prevoznikom koji, inače, ima najveći broj linija na ovoj relaciji, košta 50 dinara. Međutim, uz kupovinu karte obavezna je i kupovina peronske karte, pa se time cena duplira, jer je od pre nekoliko meseci peronska karta poskupela i košta 50 dinara.\nPutnici se snalaze\nOvo je prikaz samo nekih cena koje na ime peronske karte naplaćuju autobuske stanice u Srbiji. Zbog ovakve situacije brojni putnici pokušavaju da zaobiđu plaćanje peronske karte, i to posebno na beogradskoj stanici trudeći se da se "prošvercuju" u autobus na razne načine. Zaustavljaju ga kada napusti peron, mole kontrolore na peronu da ih pusti na stanicu rečima "samo da ispratim rođaka"... Podsećamo, cena stanične usluge je u statusu slobodnog formiranja cena i svojevremeno inicijativa Privredne komore Srbije da se naplata te usluge nađe u režimu kontrolisanih cena oborena je na Ustavnom sudu.\nU nju su uračunate tri stavke i to stanična usluga koja košta 28, rezervacija koja je 15 i osiguranje koje iznosi sedam dinara. Žeton koji služi za izlazak na peron takođe je 50 dinara. Čak je u nekoliko navrata iz BAS-a najavljivano da plaćanje osiguranja nije obavezno, ali sudeći po kratkoj anketi obavljenoj na ovoj stanici, o izbegavanju plaćanja te obaveze, niko i ne stigne da razmišlja. Tako dolazimo do apsurda da je cena autobuske karte izjednačena sa cenom peronske karte.\nMožda u zavisnosti od toga kako izgleda, da li je čista, provetrena, zagrejana, tek cena peronske karte u autobuskim stanicama u Srbiji znatno se razlikuje. Drastičan primer je u Leskovcu, gde peronska karta u stvari i ne postoji, niti se plaća stanična usluga. Da li zbog oronulosti i zapuštenosti stanične zgrade i perona, tek putnici u ovom gradu su oslobođeni tog nameta.\nNešto severnije, u Kragujevcu žeton za izlazak na peron košta 17 dinara i uz još deset dinara za rezervaciju, čini sastavni deo karte. Na jugoistoku Srbije u Nišu žeton košta 30 dinara, a stanična usluga je pet. U Valjevu stanična usluga plaća se 15 dinara, a peronska karta 20 dinara.\nU Vojvodini cene ove usluge takođe variraju, pa je na primer u Vršcu stanična usluga deset dinara, u Novom Sadu 15 dinara, dok je žeton na ovoj autobuskoj stanici 30 dinara. U Subotici stanična usluga je 15 dinara, a toliko je i peronska karta, dok je u Somboru stanična usluga 15, a rezervacija sedišta 30 dinara i obe stavke putnik je obavezan da plati.


Najpopularniji domaći keks prvi put na ćirilici\nPredstavnik kompanije „Bambi“ objavio da je keks „Plazma“ prvi put u 53 godine dobio i svoju ćirličnu verziju.\n„Plazma“ je jedan od najpopularnijih kekseva u Srbiji i regionu, u to nema dileme.\nJedna ilistracija u prilog ovome je šaljiv video dvojice Albanaca iz Prištine, koji su tokom odluke prištinskih vlasti o uvođenju 100% taksi na robu u Srbiji, krišom „dilovali“ upravo keks „Plazma“, kao najtraženiju robu.\nNa konferenciji za novinare u Beogradu, na kojoj je kompanija DIS najavila akciju „Kupi domaće“, predstavnik kompanije „Bambi“ najavio je da će „Plazma“ prvi put u 53 godine, dobiti svoju ćirličnu verziju, preneo je Mondo.rs na svom portalu.\nPrevious articlePotop u Petrovaradinu\nNext articleNema preminulih u poslednja 24 sata, ali se broj zaraženih ne smanjuje!


Ana Lalić o privođenju i tekstu o KCV\nVesti Autor:N1 Beograd02. apr. 202017:07 > 17:11\nNovinarka portala Nova.rs, koja je privedena posle teksta o stanju u Kliničkom centru Vojvodine, kaže da se 20 godina bavi novinarstvom, a da su njeni izvori dugo njeni izvori i da u njih nema sumnje. Dodaje da su iste informacije dobili i drugi novinari, a da je još pre dve nedelje zaposlenima u KCV stiglo upozorenje Upravnog odbora da će biti sankcionisani ukoliko budu komunicirali s medijima.\n„U slučaju Kliničkog centra Vojvodine, meni su podaci počeli da stižu od noći petka na subotu od tri različita izvora: dvoje lekara specijalista i jedne medicinske sestre. I to je sve što ću reći o tim ljudima“, kazala je za N1 novinarka Nove.rs koja je u javnost iznela pritužbe medicinskog osoblja na stanje u KCV u koji se smeštaju pacijenti oboleli koornavirusom.\nSimonović: Rešili da zastraše novinare, zajednička glupost Vučića i Brnabić\nLalić: Uverena sam da radim pravu stvar, tvrde mi da je stanje gore od napisanog\nLalić je istakla da je činjenica da oni rade u uslovima u kojima nisu zaštićeni, a koji su suprotni od onoga što su zvanične informacije koje vlast daje.\nKaže da nie počinila nijedno krivično delo pa ni širenje panike i poručuje da će nastaviti da radi kao što je radila i prethodnih 20 godina.\nUpitana zašto se o tim problemima ne čuje više i zašto lekari ne izađu javno da govore o njima, Lalić ukazuje da nijedna zemlja nije bila spremna na pandemiju i da sve muče slični problemi, ali da je razlika u tome što u Italiji, Španiji, Švajcarskoj ili Nemačkoj stručnjaci priznaju da imaju probleme, manjak osoblja, opreme i da im treba pomoć.\n„Svi zaposleni u Kliničkom centru Vojvodine, uključujući i medicinsko osoblje, čistačice i zaposlene u administraciji, dobili su odluku Upravnog odbora koji je tog dana zasedao, gde se između pet šest tačaka nalazi i to da će svi zaposleni biti sankcionisani po cenu otkaza ako budu na bilo koji način komunicirali sa medijima i iznosili informacije“, kazala je novinarka.\nOna kaže da se nada da su zdravstveni radnici shvatili da su novinari na njihovoj strani i da su stali iza njih.\n„Na žalost to nije njihova struka, vreme je da stanu i oni iza sebe i svojih kolega“, istakla je sagovornica N1.\nLalić je rekla da je novinarski posao trenutno nemoguće sprovesti do kraja profesionalno i ističe da su KCV i pokrajinski sekretarijat za zdravstvo ostali nemi na njena pitanja, čak i bez odgovora da neće da odgovore.\nNa opasku da se često čuju odgovori da pitanja treba postaviti na konferencijama u Beogradu, Lalić kaže da pitanja o obuci sestara za rad sa novim respiratorima nisu za predsednika Aleksandra Vučića i premijerku Anu Brnabić.\n„Ne ulazim u njihovo obrazovanje i stručnost, ali to nije tema za njih. Uzaludno je da nas usmeravaju da postavljamo konkretna pitanja ljudima koji ne mogu da imaju odgovore na ta pitnaja. To je izgovor i pokušaj vlasti da se maksimalno cenzuriše javno mnenje, nesvesni da se time čini štetu sopstvenom narodu“, ocenjuje Lalić.\nAna LalićKlinički centar Vojvodinekoronavirusvanredno stanje


Vesti online / Vesti / Svet / Al Kaida poziva na džihad protiv "savremenih krstaša"\nZbog odluke predsednika SAD Donalda Trampa da preseli Ambasadu SAD u Jerusalim lider terorističke organizacije Al Kaide Ajman el Zavahari pozvao je svoje pristalice da nastave džihad protiv Sjedinjenih Država, piše "Gardijan".\nU petominutnom video-snimku pod nazivom "Tel Aviv je takođe muslimanska zemlja", El Zavahari, koji se nalazi na čelu terorističke grupe nakon ubistva Osame bin Ladena 2011. godine, osudio je pomirljivu politiku palestinske administracije, nazvavši njene predstavnike "trgovcima Palestinom".\nLider Al Kaide pozvao je svoje pristalice da uzmu oružje u ruke.\nU svojoj izjavi El Zavahiri je naveo da je "Tramp pokazao svoje pravo lice savremenog krstaša protiv kog se treba boriti, ne na miran način, već otporom, mobilizacijom i džihadom".\nOn je podsetio da je Bin Laden proglasio SAD za "prvog neprijatelja muslimana" i zakleo se da se neće smiriti dok svi nevernici ne napuste "zemlju proroka Muhameda".\nPrema rečima El Zavaharija, sve islamske države koje su članice UN ne rade u interesu muslimana, jer su potpisale Povelju UN kojom se priznaje suverenitet Izraela i sada poštuju rezolucije SB i Generalne skupštine umesto da poštuju šerijat.\nAjman el Zavahari\nSVET Rusija nije uspela da u UN pokrene pitanje sporazuma sa SAD\nSVET "Cilj SAD je da odustanemo od Jerusalima"


Društvo: Forum za razmjenu informacija o rodnoj ravnopravnosti i sigurnosti\nPotreban koordiniran pristup mjerodavnih tijela pri implementaciji akcionog plana za provođenje rezolucije 1325\nS ciljem bolje koordinacije između Vlade i nevladinih i međunarodnih organizacija, Agencija za ravnopravnost spolova BiH, NATO Štab Sarajevo i UN-ov Projekat za žene, Ured u BiH, organizuju Forum za razmjenu informacija o rodnoj ravnopravnosti i sigurnosti u BiH, 22. i 23. marta 2011. u Sarajevu.\nOmogućavanje koordinacije i razmjene informacija o pitanjima rodne ravnopravnosti i sigurnosti u BiH između mjerodavnih tijela, suštinski je preduvjet za operacionalizaciju Akcionog plana za primjenu Rezolucije 1325 Vijeća sigurnosti Ujedinjenih nacija o ženama, miru i sigurnosti.\nAkcioni plan za primjenu Rezolucije 1325 usvojilo je Vijeće ministara BiH 27. jula 2010. a jedan od ciljeva ovog Plana poziva na bolju saradnju između Vlade i nevladinih i međunarodnih organizacija. Forum ima za cilj usredsrediti nastojanja, spriječiti dupliranje aktivnosti, ojačati koordinaciju i omogućiti partnersko djelovanje, te razmotriti naredne korake ka uspostavi održive razmjene informacija i mehanizma za koordinaciju.\nO UN Rezoluciji 1325\nRezolucija UN-a 1325 usvojena je od strane Vijeća sigurnosti UN-a 31.10.2000. godine, a njen značaj je u tome što poziva na povećanje zastupljenosti žena na svim nivoima odlučivanja, na povećanje učešća žena u odlučivanju pri rješavanju sukoba i u mirovnim procesima, ističe važnost uključivanja žena u sve mirovne operacije i mjere izgradnje mira, poziva na usvajanje rodne perspektive i mjera koje će osigurati zaštitu i poštivanje ljudskih prava žena i djevojaka.


Bez zatvaranja škola, fudbalske utakmice bez publike • Poportal\n13/03/2020 02/04/2020 Biljana Petrović0\nLast updated on 2 априла, 2020 at 11:15 am\nUprkos zabrinutosti građana zbog korona virusa, nema razloga da se zatvore vrtići, škole i fakuteti, poručili su danas stručnjaci na konferenciji za medije u Vladi Srbije i rekli da stoje iza ove odluke.\nDoktorka Darija Kisić Tepavčević iz Instituta za javno zdravlje „Milan Jovanović Batut“ istakla je da se sve odluke u vezi s korona virusom donose na osnovu stručnih analiza i raspoloživih podataka.\nKon: Predložićemo zatvaranja škola kad bude bilo potrebe\nEpidemiolog Predrag Kon izjavio je danas da će struka doneti odluku o zatvaranju škola, vrtića i fakulteta, kada za to bude bilo potrebe. On je na konferenciji za medije u Vladi Srbije dodao da razume strah roditelja, naročito njihovu zabrinutost, i da je najlakše doneti odluku o prekidu rada školskih kolektiva kada je pritisak najveći, a najteže je, kako kaže, pravovremeno doneti takvu odluku.\nPredsednica Vlade Republike Srbije Ana Brnabić saopštila je da će se svi mečevi fudbalskih takmičenja u Srbiji igrati bez prisustva publike.


"Svi toplotni izvori od 7.00 časova isporučivali su toplotnu energiju potrošačima, a zbog visokih spoljašnjih temperatura vazduha prekinuta je u 11.30 časova. Ponovna isporuka toplotne energije počinje u 17.30", stoji u saopštenju "Beogradskih elektrana".\nPrema podacima Republičkog hidrometeorološkog zavoda (RHMZ), temperatura u Beogradu u 13.00 časova bila je 16 stepeni, ali je u međuvremenu opala i u 16.00 iznosila je 14 stepeni. Međutim, napolju izgleda mnogo hladnije pošto jugoistočni vetar duva prosečnom brzinom od šest metara u sekundi.\n- Vetar od 1m/s snižava temperaturu za jedan stepen - objasnio je nedavno naš poznati meteorolog Nedeljko Todorović.\nDakle, košava je učinila da nam danas bude i šest stepeni hladnije.\nKREĆE GREJANJE U BEOGRADU Vesić: Trebaće pet do sedam sati da se sistem zagreje\nI DANAS HLADNI RADIJATORI Oglasile se "Beogradske elektrane", evo kada će ponovo POČETI GREJANJE\nDA LI ĆE BITI GREJANJA? Sutra nam stiže zahlađenje, a radijatori će biti topli ako se ispuni jedan USLOV\n"Beogradske elektrane" i danas u 10.30 PREKINULE GREJANJE


Пројекат „Не одлажи - време је за посао” | Unija Poslodavaca Srbije\nProjekat „Ne odlaži – vreme je za posao”\nProjekat Udruženja pacijenata obolelih od reumatskih bolesti Republike Srbije (ORS) “Ne odlaži, vreme je za posao” ima za cilj da motiviše obolele od težih reumatskih bolesti (njih je oko 70.000) da se zaposle ili da pokrenu sopstveni biznis. Unija poslodavaca Srbije je zajedno sa Ministarstvom za rad, zapošljavanje, boračka i socijalna pitanja kao i Nacionalnom službom za zapošljavanje jedan od partnera na ovom važnom projektu u okviru koga se želi promeniti pristup u odnosu na obolele od reumatskih bolesti.\nReumatske bolesti su takve da utiču na radnu sposobnost, ali to ih ne isključuje sa tržišta rada. Uprkos različitim oblicima reumatskih oboljenja i dalje su radno sposobni uz minimalna ograničenja.\nBiti zaposlen za osobe koje pate od reumatskih bolesti ne predstavljaju samo materijalnu sigurnost već predstavlja i važnu psihološku motivaciju u borbi za svoje zdravlje. Imajući to u vidu zapošljavanje pacijenata sa reumatskim bolestima može biti obostrano korisno kako za poslodavce tako i za njih same.\nTokom realizacije projekta “Ne odlaži, vreme je za posao”organizovano je nekoliko značajnih aktivnosti. Jedna od prvih bila je upoznavanje nezaposlenih lica obolelih od reumatskih bolesti i bolesti koštano-mišićnog sistema (RMD) sa programom edukacije Nacionalne službe za zapošljavanje (NSZZ) kroz učešće na manifestaciji Sajam J=DNAKI. Takođe organizovani su sastanci sa predstavnicima institucija u okviru kojih su se učesnici upoznavali sa politikama zapošljavanja i zakonskim okvirom.\nU okviru treće faze projekta “Ne odlaži, vreme je za posao” organizovane su online tribine koje su se bavile izazovima sa kojima se susreću osobe obolele od reumatskih bolesti. Udruženje pacijenata obolelih od reumatskih bolesti Republike Srbije (ORS) organizovalo je i koferenciju za medije uz učešće svih partnerskih organizacija povodom realizacije projekta „ Ne odlaži -vreme je za posao“ uz podršku Evropske asocijacije udruženja za borbu protiv reumatizma (EULAR).\nU narednom periodu svi partneri na projektu će aktivno raditi na stvaranju boljih uslova za zapošljavanje i radnu integraciju obolelih od reumatskih bolesti. Važno je nastaviti politiku u okviru koje razvoj tržišta omogućava pristup zapošljavanja pod jednakim uslovima za sve što je suština nove Strategije zapošljavanja koju je Vlada RS usvojila u februaru 2021. zaperiod 2021-2026. sa pratećim akcionim planom za prvi trogodišnji period usvojenim u martu ove godine, sa merama i aktivnostima za podsticanje zapošljavanja najranjivijih slojeva stanovništva.


Protesti u Seulu, na hiljade demonstranta na ulicama - 05.12.2015, Sputnik Srbija\nProtesti u Seulu, na hiljade demonstranta na ulicama\nNekoliko desetina hiljada demonstranata prošetalo je danas ulicama Seula zahtevajući ostavku predsednice Park Geun Hje, zbog, kako su naveli, žrtvovanja radnika... 05.12.2015, Sputnik Srbija\n12:46 05.12.2015 (Osveženo: 12:58 05.12.2015)\n© AFP 2022 / / Ed JonesProtest u Seulu\n© AFP 2022 / / Ed Jones\nNekoliko desetina hiljada demonstranata prošetalo je danas ulicama Seula zahtevajući ostavku predsednice Park Geun Hje, zbog, kako su naveli, žrtvovanja radnika i farmera zarad velikih kompanija i prepravljanja istorije radi veličanja autoritarne vladavine njenog oca.\nOko 30.000 ljudi, od kojih su mnogi nosili maske u znak prkosa zbog poziva predsednice da se demonstrantima zabrani nošenje maski na protestima jer podsećaju na praksu Islamske države, marširalo je kroz centar grada ispod transparenta na kome je pisalo „Podnesi ostavku Park Geun Hje“, uzvikujući slogane slične sadržine.\n„Mi nismo DAEŠ, mi smo samo siromašni studenti“, moglo se videti na plakatu koji je nosila jedna studentkinja ispred gradske skupštine.\nDanašnji skup organizovalo je nekoliko grupa, uključujući Korejsku konfederaciju trgovinskih sindikata (KCTU), udruženje farmera poznato kao Jeonong, sindikat nastavnika i udruženje siromašnih u gradovima.\nPolicija je najpre zabranila protest, ali su organizatori podneli žalbu sudu koji je preinačio odluku, čime je otvoren put za drugi masovni protest u južnokorejskoj prestonici u roku od mesec dana.\nNa prvom protestu 14. novembra okupilo se oko 600.000 ljudi, a zabeleženi su mnogi sukobi demonstranata i policije, koja je upotrebila vodeni top.\nAdministracija južnokorejske predsednice suočava se sa kritikama zbog niza pitanja, uključujući njen plan da uvede nove udžbenike istorije u škole, dodatno otvori poljoprivredno tržište i reformiše tržište rada, čime bi otpuštanje radnika bilo lakše, kao i smanjenje zarada za starije radnike, navela je francuska agencija.


Vesti online / Scena / Šoubiznis / Često je na meti kritika: Slavna lutka dobila ime po Barbari\nČesto je na meti kritika: Slavna lutka dobila ime po Barbari\nČuvena Barbika (Barbie) ove godine puni 60 godina a nema nijednu boru, piše danas agencija Frans pres i dodaje da je lutka tokom godina bila plavuša, brineta, vitka i zaobljena, princeza ili vatrogasac, ali uvek sa istim ciljem - da se dopadne deci.\n- Za industriju igračaka 60 godina je mnogo. Igračke obično imaju uspeha tri do pet godina - izjavio je Nejtan Bejnard, direktor marketinga kompanije Matel, koja proizvodi Barbiku.\nBarbika je marka poznata kao Koka-Kola ili MekDonalds, izjavili su predstavnici Matela čije je sedište na periferiji Los Anđelesa.\nNjena "majka" je jedan od osnivača Matela, Rut Hendler, koja je došla na ideju o takvoj lutki posmatrajući sopstvenu decu.\n- Moja ćerka Barbara je imala ograničen izbor lutaka, pretežno krpene - rekla je Rut Hendler i dodala da je osmislila lutku kojoj je dala ime po ćerki Barbi.\nBarbika sa izgledom lepotice postala je arhetip kalifornijske plavuše i često je bila na meti kritika jer predstavlja "površnu, bogatu i besposlenu" ženu.\nKasnije je lutka dobila odeću, tako da devojčice mogu da joj menjaju odeću i predstave je kako one žele. Barbika više ne vodi bitku na rafovima prodavnica jer Matel ulaže finansije za prodaju na internetu i na društvenim mrežama gde njene aktivnosti prati nekoliko miliona ljudi.\nLutka ima i svoj tim, frizerku, šminkerku i fotografa Pored lutke u svetu su snimljeni i animirani filmovi o slavoj Barbi.


Vulin: Sačuvali smo Srbiju od migrantske krize – Studio B\nVulin: Sačuvali smo Srbiju od migrantske krize Tanjug\nObjavljeno: 08.08.2020. 15:01 Izmenjeno: 09.08.2020. 11:43\nSrbija je od 2015. godine, kada je migrantska kriza bila na svom vrhuncu, do danas, pokazala da je najuspešnija kada je u pitanju rešavanje posledica ovog problema, izjavio ministar odbrane Aleksandar Vulin, koji je obišao radove na renoviranju Prihvatnog centra u Obrenovcu.\n„Zahvaljujući ljudima u Komesarijatu, volonterima, pripadnicima čitavog sistema – Vojsci Srbije, Ministarstvu unutrašnjih poslova, predsedniku Aleksandru Vučiću i svima onima koji su dali ogroman dopinos da migrantska kriza ostavi najmanje moguće posledice u Srbiji, danas možemo da kažemo da smo najuspešnija zemlja kada je u pitanju borba sa posledicama migrantske krize“, rekao je ministar odbrane, koji je predsednik Radne grupe za mešovite migracije.\nPrema rečima Vulina, danas se u kolektivnim centrima u Srbiji nalazi 4.200 migranata i nijedan od njiih nije inficiran korona virusom i prihvatni centri za migrante, tokom najveće kovid krize, pa do danas, jedini su oblik kolektivnog stanovanja u čitavoj Evropi gde nije bilo ijednog zaraženog korisnika.\n„Srbija je pokazala i pokazuje koliko je uspešna, organizovana i humana, ali i koliko vodi računa da naš svakodnevni način života ne bude ni na koji način poremećen. Svedoci smo da uspevamo da se nosimo sa posledicama migrantske krize i sve one zlonamerne laži o 400.000 migranata koji će se naseliti u Srbiji, o gradovima koji se prave, o nekakvim silnim povratnicima iz zapadne Evrope su glupa, besmislena i zlonamerna laž“, rekao je Vulin.\nObilasku je prisustvovao i komesar za izbeglice i migracije Vladimir Cucić sa saradnicima, navodi se u saopštenju.\nMinistru Vulinu priznanje Komesarijata „Čovek među ljudima“\nMinistru odbrane je uručeno priznanje „Čovek među ljudima“ Komesarijata za izbeglice i migracije Republike Srbije.\nPriznanje, koje se prvi put dodeljuje ličnosti koja nije pripadnik Komesarijata, ministru Vulinu uručio je komesar za izbeglice i migracije Vladimir Cucić tokom obilaska Prihvatnog centra za migrante u Obrenovcu.\nVulin je istakao da je za njega velika čast što je dobio priznanje „Čovek među ljudima“ i što je prvi koji je to priznanje dobio, a da nije pripadnik Komesarijata za izbeglice i migracije.\nCucić je istakao da je velika stvar kada godinama, malo, ali veoma opterećeno preduzeće kao što je Komesarijat za izbeglice, ima podršku čoveka koji bez obzira u kojoj je instituciji i dužnosti, ima dobar i pošten osećaj za to kako treba odgovoriti na nebrojene izazove u prethodnih nekoliko godina.\nCucić je rekao da je Vulin priznanje zaslužio svojim ukupnim delovanjem.Posebno je istakao izuzetnu saradnju sa Ministarstvom odbrane, dodajući i da je malo jedinica u Vojsci Srbije sa kojima nisu sarađivali u prethodnom periodu.“Postoje tri stvari koje nikad nisu osporili Srbiji, a jedna od njih za koju nam “skidaju kapu“ je upravljanje migrantskom krizom, a Aleksandar Vulin je predsednik te Radne grupe, što samo po sebi govori koliko i na koji način se posvetio i koliko je uspešan u tome“, zaključio je Cucić, a navodi se u saopštenju.


Zatražena hitna sjednica Predstavničkog doma\nPARLAMENT BiH Na zahtjev 14 poslanika iz više stranaka\nAktuelna situacija u pravosudnim institucijama i migrantska kriza tačke su koje traže da budu razmatrane\nGrupa poslanika Predstavničkog doma Parlamenta BiH zatražila je hitnu sjednicu tog doma, koja bi trebala biti održana u naredna tri dana. Kako je za „Avaz“ potvrdio Saša Magazinović, poslanik SDP-a i jedan od 14 potpisnika zahtjeva, poslanici traže da se sazove hitna sjednica Predstavničkog doma Parlamentarne skupštine Bosne i Hercegovine na kojoj bi se razmatrale dvije tačke dnevnog reda.\n- Aktuelna situacija u pravosudnim institucijama, s akcentom na obaveze iz preporuka Evropske komisije te Informacija Vijeća ministara Bosne i Hercegovine o kontroli i upravljanju prilivom masovnog broja migranata i izbjeglica u BiH, s osvrtom na aktuelnu sigurnosnu i humanitarnu situaciju na području Unsko-sanskog kantona - kazao je Magazinović za „Avaz“.\nU zahtjevu koji, osim Magazinovića, potpisuju Nermin Nikšić, Branislav Borenović, Dragan Mektić, Jasmin Emrić, Nada Mladina, Damir Arnaut, Predrag Kojović, Edita Đapo, Enver Bijedić, Mira Pekić, Mirsad Kukić, Aida Baručija i Mirjana Marinković–Lepić navodi se:\n- Mi, dolje potpisane zastupnice i zastupnici u Predstavničkom domu Parlamentarne skupštine BiH, vjerujemo da pravosuđe treba biti politički neovisno, ali ne i nedodirljivo. Ovo ističemo zbog potpunog odsustva povjerenja građana i građanki, smatrajući da bi efikasnije pravosuđe, oslobođeno političkog utjecaja i odgovorno primarno prema građanima i njihovoj potrebi da žive u sredini gdje vladavina prava nije upitna, trebalo igrati ključnu ulogu u napretku društva u cjelini.\nNikakva blokada rada Parlamenta, bez obzira na razlog, ne smije biti prepreka da se u ovom trenutku sazove hitna sjednica na kojoj će biti jasno da ni među političarima, jednako kao ni među nosiocima pravosudnih funkcija, nisu svi isti. Najviše zakonodavno tijelo ima pravo, ali i obavezu da raspravlja o ovom, za društvo u cjelini, veoma važnom pitanju, te donese odgovarajuće zaključke.\nNedavni slučaj za koji se vezuje predsjednik VSTV-a Milan Tegeltija je samo jedan od povoda za sazivanje hitne sjednice. Brojni su primjeri neefikasnosti, pogodovanja, politički usmjerenih procesa i drugih nepravilnosti koji su povjerenje u pravosuđe sveli na najnižu razinu ikada - navodi se u obrazloženju zahtjeva.\nTakođer, ističe se da se BiH i dalje suočava s trendom povećanog priliva migranata/izbjeglica, a što je posebno vidljivo u prvim mjesecima tekuće godine, s tendencijom izrazitog povećanja u narednom periodu.\n- Ruta kretanja migranata kroz Bosnu i Hercegovinu, u najvećoj mjeri, završava u Unsko-sanskom kantonu, u gradovima Bihaću i Velikoj Kladuši, gdje su spontano i iz nužde formirani privremeni prihvatni centri. Zbog eskalacije ove humanitarne krize, narušene sigurnosne situacije i povećanog rizika od narušavanja zdravstvenog stanja, radi normalizacije, upravljanja i kontrole kretanja i boravka migranata, Gradsko vijeće Grada Bihaća usvojilo je zaključke kojima se traži hitno djelovanje i postupanje nadležnih institucija i organa Bosne i Hercegovine. Također, Vlada Unsko-sanskog kantona, nezadovoljna dosadašnjim odnosom nadležnih državnih izvršnih vlasti prema postojećoj migracijskoj situaciji u Unsko–sanskom kantonu, a naročito nedjelotvornim radom Koordinacijskog tijela za pitanja migracija u Bosni i Hercegovini, traži hitno efikasno djelovanje istog, radi primjene Zakona o azilu i Zakona o strancima, zatvaranja migrantske rute prema sjeverozapadnom dijelu naše države, kao i ravnomjernog raspoređivanja migranata po teritoriju cijele države.\nUnsko-sanski kanton, a posebno gradovi Bihać i Velika Kladuša, zbog masovnog priliva i dužeg boravka migranata već duže vrijeme ne mogu normalno funkcionirati, što se mora sanirati hitnom intervencijom institucija i organa koji čine sistem kontrole i upravljanja migracijama u Bosni i Hercegovini.\nSve češći obračuni migranata i drugi oblici narušavanja sigurnosne situacije traže hitnu reakciju institucija, a Parlament Bosne i Hercegovine ima obavezu da u skladu sa svojim ovlastima raspravlja o ovom pitanju i da svoj doprinos konkretnom djelovanju državnih institucija - ističe se u zahtjevu 14 državnih poslanika.\nParlament BiH Hitna sjednica Saša Magazinović\nMagazinović: Pet godina zatvora za uništavanje nacionalnih spomenika


Dok traju protesti ispred Vlade Federacije: Premijer Fadil Novalić stigao na hitni sastanak, rudari su odbili poziv\nDok traju protesti ispred Vlade Federacije, premijer Fadil Novalić stigao je na hitni sastanak, ali rudari su odbili poziv.\nHitno sazvani sastanak u Vladi Federacije BiH o problematici rudnika i zahtjevima rudara koji protestvuju zakazan je u ponoć. Na sastanak je stigao premijer Fadil Novalić, ali su poziv odbili predstavnici rudara.\nSastanak je sazvao federalni premijer Fadil Novalić koji je neposredno prije sastanka stigao u Sarajevo iz Njemačke.\nPredstavnici rudara odbili su poziv i epilog sastanka čekaju ispred zgrade – prenosi Klix.\nOznačeno Fadil NovalićProtestiRudariSarajevoVlada FBiH\nKako su “lideri” s kompleksom niže vrijednosti dali Izetbegoviću moć da vlada njihovim životima


Vučić stigao u Njujork, sledi susret s Merkelovom - 23.09.2019, Sputnik Srbija\nVučić stigao u Njujork, sledi susret s Merkelovom\nPredsednik Srbije Aleksandar Vučić doputovao je danas po podne u Njujork, gde će učestvovati na 74. zasedanju Generalne skupštine UN, a odmah po dolasku sastaće... 23.09.2019, Sputnik Srbija\nPredsednik Srbije Aleksandar Vučić doputovao je danas po podne u Njujork, gde će učestvovati na 74. zasedanju Generalne skupštine UN, a odmah po dolasku sastaće se sa nemačkom kancelarkom Angelom Merkel.\nNaime, Merkelova je inicirala sastanak sa predsednikom Srbije, iako u Njujorku ostaje samo dan i po i ima „tesnu“ agendu.\nVučića takođe na marginama zasedanja Generalne skupštine ovog skupa očekuje niz bilaterarnih razgovora i susreta sa svetskim zvaničnicima.\nOn će već posle sastanka sa nemačkom kancelarkom razgovarati sa premijerom Grčke Kirijakosom Micotakisom.\nU Njujorku Vučića, kako je sâm rekao, čekaju brojni susreti i teški razgovori, jer će glavna tema njegovih susreta biti Kosovo.\n23 Septembar 2019, 07:05\nSutra će imati sastanak sa generalnim sekretarom UN Antonijom Guterešom, nakon čega će prisustvovati otvaranju 74. zasedanja Generalne skupštine UN, u čijem fokusu će biti, pre svega, borba protiv klimatskih promena.\nIstog dana predsednik Srbije razgovaraće sa premijerom Irske Leom Varadakarom, predsednikom Gvatemale Džimijem Moralesom, kao i sa vršiocem dužnosti pomoćnika sekretara za evropske i evroazijske poslove u Stejt dipartmentu Filipom Rikerom.\nNa prijemu koji tog dana priređuju predsednik Evropskog saveta Donald Tusk, prvi potpredsednik Evropske komisije Frank Timermans i visoka predstavnica EU za spoljnu politiku i bezbednost Federika Mogerini, Vučić će imati priliku da razgovara o najaktuelnijim pitanjima EU i Zapadnog Balkana, a posle toga prisustvovaće i prijemu koji priređuje predsednik SAD Donald Tramp povodom 74. zasedanja Generalne skupštine UN.\nTreći dan boravka u Njujorku predsednik Srbije počinje sastankom sa predsednikom Svetskog ekonomskog foruma Bergerom Brendeom, nakon čega je predviđen susret sa političkim direktorom Forin ofisa Ričardom Murom, sa predsednikom Palaua Tomasom Remengesom, a zatim sa predsednikom Svetskog jevrejskog kongresa Ronaldom Loderoma, a završiće ga razgovorom sa šefom ruske diplomatije Sergejom Lavrovom.\nPoslednjeg dana posete predsednik Srbije će se obratiti na 74. zasedanju Generalne skupštine UN.\nVučić će učestvovati i na pratećem događaju na visokom nivou u organizaciji Uneska „Budućnost obrazovanja“, na kojem je najavljeno učešće predsednice Etiopije Sale Vork Zevda, kao i predsednika Portugalije Marsela Rebela.


Sportske.net - Lazović: "Verujem u Zvezdin hepiend"\nFudbaleri Crvene zvezde nalaze se u nezavidnom položaju, jer posle šest odigranih kola u novoj sezoni imaju isto toliko bodova zaostatka za najljućim rivalom.\nKoliko je teško onima koji imaju priliku da istrče na teren i pokušaju da donesu boljitak klubu, toliko je Darku Lazoviću teže jer sve mora da gleda sa tribina. Oporavak od povrede ligamenata je težak i dug ali se Lazović nada povratku na teren do proleća, kako bi zajedno sa saigračima pogurao Zvezdu ka tituli.\n"Teško mi je da sve gledam sa tribina, a verujte da je još teže igračima. Oni daju maksimum, ali to ponekad nije dovoljno da se pobedi. Smatram da Zvezda ove godine ima najbolji tim u Ligi, doveli smo odlična pojačanja i prirodno je da je titula imperativ. Zvezdin dres obavezuje, ja verujem u hepiend i jedva čekam da se vratim na teren jer očekujem da ću u maju da podignem taj šampionski pehar" rekao je Lazović za "Novosti".\nIako je prošlo četiri meseca od kada je zadobio povredu ligamenata kolena, Lazovič sumnja da će se do kraja jesenjeg dela sezone vratiti na teren. Realnost je početak prolećnog dela JSL.\n"Počeo sam prilikom trčanja da menjam pravac, a konačno sam u treninge uključio i loptu koju sanjam eto četiri meseca. Ali, nema žurbe, oporavak je naporan i ne smem da pogrešim. Bukvalno sam se osećao kao beba kad prohoda, moram da savladam i strah. Možda bih mogao da se vratim i ove jeseni, ali najmanje što mi treba jesu loši tereni u novembru i decembru. Realno je da potpuno zdrav i spreman dočekam start prolećne sezone. Pa da onda jurišamo na titulu" poručio je Lazović.\nKrilni napadač Crvene zvezde povredio se na poslednjem "večitom derbiju" koji je pripao Partizanu a naredni meč svog kluba koji će gledati sa tribina biće onaj u nedelju, protiv ekipe Spartaka iz Subotice.


Još jedan nama dobro poznati automobil nestaje sa američkog tržišta - Auto Republika\nNe baš tako davno, Ford je odlučio da eliminiše kompletnu ponudu drumskih automobila na domaćem tržištu, sa izuzetkom Mustanga, i da se koncentriše samo na profitabilnije terence, krosovere i pikap kamionete. Plan je upravo realizovan ovih dana, kada je poslednja limuzina srednje klase Fusion sišla s proizvodne trake, a iako je takav potez u spomenuto vreme privlačio podsmehe i čuđenje, nije trebalo proći mnogo vremena pre nego što su i drugi proizvođači krenuli istim putem. Uglavnom su nestajali mali gradski proizvodi poput Honde Fit (u ostatku sveta poznate pod oznakom Jazz) i Toyote Yaris, a kako stvari stoje red je došao i na veće automobile.\nTokom jučerašnjeg dana, Hyundai je najavio da nova generacija kompaktnog heča Elantra GT neće više biti dostupna “preko bare”. Reč je o automobilu koji je u Evropi poznat pod imenom i30, a u Americi se prodavao u poslednjih osam godina.\nProizvođač iz Koreje kaže da želi da posveti pažnju limuzinskom izdanju Elantre, koji uskoro pristiže u prodajne salone, a da bi povratio neke kupce, Hyundai planira da ponudi više različitih verzija. To se pre svega odnosi na sportski N-Line, a kako su limuzine na ovom tržištu uvek bile popularnije od hedžbek verzija, ne očekuje se da će Hyundai izgubiti veliki broj kupaca.\n(Još uvek) četvrti najveći svetski proizvođač automobila je takođe dodao još dva omanja krosovera u svoju ponudu, a reč je o modelima Venue i Kona. Hyundai ne razdvaja prodaju Elantre, pa je nepoznato koliki udeo je heč igrao u ukupnoj prodaji koja se meri sa 175.094 isporučenih jedinica tokom prošle godine, ali po nekim najavama cifra je iznosila tek nekih 15%. S druge strane, Kona je privukla 73.326 kupaca u istom periodu, dok je Venue debitovao tek ove godine.\nNa kraju se još postavlja pitanje da li će ista sudbina zadesiti i mehaničkog blizanca, model Kia Forte, a šanse za tako nešto su izuzetno velike.\ntags: američko tržište Elantra hyundai i30\nprevious Fiat-Chrysler sprema veliki opoziv zbog 2,4-litarskog motora\nnext VW prirpema i Alltrack verziju novog Golfa\nCiao normalnim automobilima, benvenuti kombijima i kamionima\nŠteta za i30\nWhipple kompresor podigao snagu Forda SuperDuty na 700 “konja”


Američki senator: Preispitati prisustvo trupa na Kosovu ako se ne ukinu takse | WebTribune\nHome U FOKUSU Američki senator: Preispitati prisustvo trupa na Kosovu ako se ne ukinu takse\nUkoliko Priština ne ukine namete prema Srbiji, SAD bi trebalo da preispitaju prisustvo trupa na Kosovu, poručio je na Tviteru američki senator, Dejvid Perdu, prenosi Kossev.\nPrištinski mediji već danima pišu da je povlačenje trupa, pored ekonomske, druga “kaznena mera” SAD prema Kosovu zbog odbijanja da se ispuni njihov poslednji zahtev, objavio je Kossev.\nAmerički senator, Dejvid Perdu, na Tviteru je komentarisao trenutnu političku situaciju u regionu i poručio da američke trupe više od dve decenije pomažu u održavanju mira između Beograda i Prištine, ali i predložio šta treba uraditi ukoliko Kosovo ne ispoštuje zahtev SAD.\n“Više od dve decenije američke snage pomažu u održavanju mira između Kosova i Srbije. Sada, sa istorijskim napretkom na vidiku, Kosovo mora da uradi svoj deo i ukine sve namete prema Srbiji. Ukoliko Kosovo nije u potpunosti posvećeno miru, SAD bi trebalo da preispitaju svoje prisustvo tamo”, napisao je Perdu.\nPrištinski mediji već danima najavljuju prve “kaznene mere” SAD protiv Kosova zbog odbijanja kosovskog premijera, Aljbina Kurtija, da ukine takse. Kako je u ponedeljak prenela Gazeta Express, pozivajući se na svoje izvore, SAD su već “nanele prvi udarac” – d 50 miliona evra MCC-a biti blokirano, kao i projekat za gas, na osnovu kog je predviđeno da se uloži još oko 150 miliona evra.\nPrethodno je i Kurtijev koalicioni partner i lider LDK, Isa Mustafa, kako je sam potvrdio, razgovarao je sa Trampovim izaslanikom za dijalog Beograda i Prištine, Ričardom Grenelom koji ga je upozorio na prve sankcije ukoliko kosovski premijer bezuslovno i u potpunosti ne ukine takse, a koje se ogledaju upravo kroz sredstva MCC.\nUprkos svakodnevnim pritiscima SAD, kosovski premijer, Aljbin Kurti, insistira na postepenom i delimičnom ukidanju taksi i uspostavljanju reciprociteta ukoliko Srbija ne ispoštuje zahteve Kosova, čemu se takođe protivi SAD.\nAmerički lovci pošli u bombardovanje ciljeva u Siriji – Odjednom se pojavio ruski SU-35 I VIŠE NIŠTA NIJE FUNKCIONISALO


BRISEL – Broj gostiju u motelima, hotelima, kampovima i drugim smeštajnim objektima u periodu od januara do avgusta ove godine prepolovljen je u odnosu na isti period prošle godine, pokazuje analiza EUROSTAT-a. Kako se navodi cijeli sektor turizma pretrpio je snažan udarac usljed pandemije virusa korona.\nBroj noćenja od januara do kraja avgusta iznosio je 1,1 milijardu, što je 50 odsto manje u odnosu na prvih osam mjeseci 2019. godine. Najveći pad broja noćenja u objektima turističkog smeštaja zabilježen je u aprilu (-95 odsto) i maju (-89 odsto).\nTokom ljeta je došlo do delimičnog popravka turizma, ali je ostao na značajno nižem nivou nego u godini prije toga 37 procenta manje nego 2019. godine.\nU junu je pad noćenja iznosio 71 odsto, u julu 42, a u avgustu 32 odsto.\nPrema analizi EURTOSTAT-a najviše mu je doprinio manji dolazak stranih turista, za čak 60 procenata.\nNajmanji pad noćenja u objektima turističkog smještaja u prvih osam mjeseci ove godine zabilježen je u Holandiji od 29 odsto, a najveći u Grčkoj od 77 procenata. N1\nTagovi: eupad noćenjaturisti


PORTAL: Železničari bez plata na jesen\nSekretar Ministarstva za infrastrukturu Milka Marković izjavila je da će se Železnice Srbije po prvi put na jesen suočiti s problemom nedostatka novca za isplatu plata. Predsednik Samostalnog sindikata železničara Mirko Lazić, međutim, ne veruje da je tako nešto moguće i poziva se na aneks kolektivnog ugovora koji je, kako kaže, 12. juna u devet ujutro potpisan sa ministrom Milutinom Mrkonjićem i direktorom Železnica Milovanom Markovićem.\n– Na odmoru sam i ne mogu da komentarišem tu izjavu. Ali plate se, koliko ja znam, već isplaćuju po tom aneksu i ja više verujem ministru nego sekretaru ministarstva – rekao nam je Lazić.\nMogući problem s isplatom zarada u Železnici Milka Marković je objasnila činjenicom da su subvencije ovom javnom preduzeću, sa prošlogodišnjih 11,2, u 2009. smanjene na 9,6 milijardi dinara. Zbog tog smanjenja, rekla je Markovićeva, vrlo je verovatan problem sa isplatom “ličnih primanja za skoro ceo oktobar, kao i za novembar i decembar”. Sličnu izjavu nedavno je dao i Mrkonjićev pomoćnik za železnicu Dejan Lasica, koji je najavio da će 2009. biti jedna od najtežih u istoriji srpske železnice, a samo zbog gašenja dve visoke peći u smederevskoj železari, prihod će biti manji za oko dve milijarde dinara. Situacija je dodatno loša zato što, kako je rekao Lasica, “najavljene reforme preduzeća još nisu započete niti se bilo šta preduzima po tom pitanju”.\nPa kako je onda moguće da je predsednik Sindikata tako siguran da će sa platama biti sve u redu. Jedan od zaposlenih u Železnici, koji je molio da ga ne imenujemo, kaže da je to zato što su sindikati “plaćeni” da ćute.\n– Od plata u Železnici svakog meseca se skida 0,3 odsto za sindikate. To je tri i po do četiri miliona dinara mesečno koje grupa sindikalnih lidera, njih 40 do 50, po dogovoru sa rukovodstvom dobija samo da nema štrajka. I tako, Železnica propada, a oni o trošku poreskih obveznika već godinama stanuju, jedu i piju u hotelu “Beograd”. U poslednje četiri godine na sindikate je potrošena milijarda dinara ili preko deset miliona evra – kaže sagovornik “Blica nedelje”.\nO katastrofalnom stanju u Železnici svedoči i podatak da je teretni promet, doduše velikim delom zbog smederevske železare koja čini skoro četvrtinu ukupnog utovara, smanjen za 50-60 odsto. Odnos broja zaposlenih i pružne kilometraže, broja prevezenih putnika i tona robe svuda u Evropi je bolji nego u Srbiji.\nŽeleznica Srbije godišnje potroši oko 120 miliona evra iz budžeta i gotovo sve to ode na plate. U ovogodišnjem budžetu na ime subvencija za železnicu predviđeno je 9,6 milijardi dinara, ali je ta suma znatno veća ako se uzme u obzir da država otplaćuje kredite koje je uzela železnica i čije se vraćanje takođe finansira iz budžeta. A u samoj Železnici se, osim na “kooperativnost” sindikata, nemilice troši i na druge “važne” stavke. Za reprezentaciju je u 2008. otišlo 139 miliona dinara, a, umesto planiranog smanjenja, broj zaposlenih je na kraju 2008. bio veći nego prethodne godine.\n– Samo je Šarančić, dok ga nisu smenili, tokom prošle godine primio 513 novih ljudi. Trenutno je u Železnici zaposleno 20.850 ljudi, a prema analizi kanadsko-francuske konsultantske kuće iz 2003. optimalan broj je 19.000. Ali treba imati u vidu da Železnica plaća i još 4.600 ljudi u raznim ćerkama-firmama – kaže sagovornik “Blica nedelje” koji je donedavno bio zaposlen u Železnici.\nRešenje za mesec dana\n– Tačno je da problem objektivno postoji. Situacija se trenutno analizira i za oko mesec dana znaćemo kolika je realna opasnost od nastanka manjka i kako da se problem reši – rekao je za “Blic nedelje” Dejan Lasica, pomoćnik za železnicu ministra za infrastrukturu.


Ispovest srpskog izbeglice: Tri dana bez hrane i vode, granata mi ubila pola porodice (video)\nM. D. 4. avgusta 2017. 10:46\n„Ovo je treći dan kako se izvlačimo iz agresivne ofanzive, i taman kad smo računali da smo se izvukli, pomislio sam, ajde možemo sad malo da odmorimo, tri dana ne jedemo i ne pijemo. I samo što smo pojeli, rekoh ajde da nastavimo, gore je izvor, popićemo vode, ledene…Upalio sam traktor kad avion iz pravca Zagreba, preleteo je kolonu i u povratku ispustio granatu. Ubio mi je rođenog brata, moju majku, brata od ujaka i pogodio moje dvoje maloletne dece, Gorana i Rajka (10)“, kazao je nesrećni čovek, kom su na sreću, u svoj toj crnoj nesreći, preživela deca.\nPotop u Rumuniji: Voda uništava sve pred sobom, troje mrtvo (video)\nOstali su im geleri u nogama, bol u srcima, trauma u glavama, ali ostali su živi. Porušene kuće, haos, beznađe, sve su to ostavile hrvatske bombe, a trebalo je ići dalje, prenose mediji.\nPotop u Beogradu: Poplavljene ulice, otežan saobraćaj…\nPanika na Floridi: Alberto poranio, i veoma opasan –…


Mask na čelu Tesle bez plate 10 godina | Novine Toronto\nMask na čelu Tesle bez plate 10 godina\nMilijarder iz Silicijumske doline Ilon Mask ostaće narednih 10 godina na čelu kompanije Tesla bez plate i bonusa, ali će, ako na kraju tog perioda autoproizvođač ostvari veliki napredak, i on dobiti ogroman finansijski paket.\nAko Tesla ostvari više ciljeva, za koje mnogi smatraju da su nerealni, Musk bi mogao da ima i 55 milijardi dolara u akcijama, preneo je Njujork tajms.\nTržišna vrednost Tesle je sada ispod 60 milijardi dolara, a cilj je da za 10 godina vredi 650 milijardi dolara s prihodom od 175 milijardi dolara godišnje, što je za mnoge nerealno budući da toliko sada vrede najveće američke kompanije.\nNovi dogovor je sličan prethodnom petogodišnjem planu iz 2012, od kada je Tesla od kompanije vredne tri milijarde dolara s isporukama oko 1.000 vozila godišnje postala najvredniji američki proizvođač automobila.\nPrethodni plan je kao ključne zadatke imao proizvodne ciljeve i razvojne korake, dok novi obuhvata niz meta povezanih s prihodima i zaradama.\nUprkos impresivnom rastu vrednosti akcija, Tesla još nije imala profit, dok je u problemima da isporuči predviđenu količinu automobila.\nMask će, ako budu ispunjeni ciljevi, dobiti 1,68 miliona deonica, ili jedan odsto kompanije. On sad poseduje oko 13 milijardi dolara u akcijama Tesle, a na kraju bi mogao da ima akcije vredne 55 milijardi dolara, naveo je Njujork tajms.


Bayer u Srbiji - Bayer Srbija\nUigran tim, više od dve decenije prisustva, iskustvo, temeljan pristup i dobro poznavanje lokalnog tržišta, glavne su odrednice kompanije Bayer u Srbiji\nJelena Tokanović, Generalni direktor Bayer d.o.o\nPredstavništvo Bayer grupe osnovano je u Srbiji 1997. godine. Kao i u svetu, Bayer u Srbiji deluje u oblasti Life Science nauka. Sa preko 70 zaposlenih, Bayer u Srbiji zauzima lidersku poziciju u ključnim oblastima farmacije i poljoprivrede. Briga o zdravlju ljudi i životinja, kao i ulaganje u razvoj domaće poljoprivrede, glavni su ciljevi kompanije Bayer u Srbiji.\nKvalitetom svojih proizvoda i usluga Bayer je u samom vrhu ponude na našem tržištu. U Srbiji posluju sve tri Bayer divizije - Pharmaceuticals, Consumer Health i Crop Science , u okviru koje se nalazi i poslovna jedinica Animal Health.\nOno što Bayer izdvaja na tržištu je posvećenost održivom poslovanju i sprovođenju brojnih društveno odgovornih inicijativa i aktivnosti. Bayer u Srbiji svake godine organizuje oko 300 okruglih stolova na kojima učestvuje preko 15.000 poljoprivrednih proizvođača. Takođe, Bayer redovno organizuje edukativna predavanja i radionice. Kao društveno odgovorna kompanija, Bayer već treću godinu za redom pomaže rad SOS Dečijeg sela u Kraljevu, ustanove koja, kroz preventivne aktivnosti u borbi protiv napuštanja i zanemarivanja, radi na jačanju porodice i zajednice zarad dobrobiti najmlađih.


Bitka za Ljubiju : Stotine rudara na protestima u Banjoj Luci | Kliker.info\nBitka za Ljubiju : Stotine rudara na protestima u Banjoj Luci\nPribližno 500 rudara, radnika prijedorskog ArcelorMittala, izašlo je u četvrtak na proteste u Banjoj Luci u znak protivljenja odluci Vlade bh. entiteta Republika Srpska da državne dionice u Rudniku željezne rude Ljubija Prijedor proda firmi Israeli Investment Group.\nNa banjalučki glavni trg u radničkim uniformama i s transparentima došli su organizirano, autobusima, iz Prijedora.\nU protestnu šetnju s radnicima uključili su se lideri Srpske demokratske stranke i Partije demokratskog progresa Vukota Govedarica, odnosno Branislav Borenović, predstavnici Narodnog demokratskog pokreta te radikala.\nPismo u kojem izražavaju nezadovoljstvo ovom odlukom i upozorenje da bi se ArcelorMittal mogao povući iz Prijedora predali su u Narodnu skupštinu RS-a, koja se na sjednici u četvrtak neće izjašnjavati o ovoj odluci Vlade.\nVlada ne odustaje od prodaje\nRudari su, rekao je jedan od njih, Mile Đurić, pozvali poslanike da ne dozvole “propast hiljada porodica, posebno iz regije Prijedor”.\nIstakli su da neće stati te da su spremni i na radikalne poteze ako vlast ne uvaži njihove zahtjeve.\nSindikat rudnika ArcelorMittal donio je odluku o ovoj šetnji u Banjoj Luci jer smatra da je neizvjesna sudbina ovog preduzeća ako Izraelci kupe Ljubiju, o čemu je Vlada RS-a donijela odluku 12. aprila i čeka se konačna odluka parlamenta, najvjerovatnije naredne sedmice.\nPredsjednica Vlade RS-a Željka Cvijanović izjavila je da entitetska vlada ne odustaje od prodaje državnih dionica Rudnika željezne rude Ljubija Prijedor firmi Israeli Investment Group i pored zaključka Odbora Narodne skupštine RS-a za privredu u kojem se traži da se ta tačka povuče sa dnevnog reda sjednice NSRS-a.\nCvijanović je novinarima u Banjoj Luci rekla da se to pitanje treba posmatiti kao ekonomska prilika za RS, a ne ulaziti u “politikanstvo”.\n“Vlada se nije bavila povlačenjem te tačke sa dnevnog reda sjednice parlamenta RS-a”, rekla je ona.\n‘Ne igrajte se sudbinom radnika’\nAko bi Israeli Investment Group kupio 64,9 posto državnih dionica u Rudniku željezne rude Ljubija, postat će vlasnik i 49 posto dionica u ArcelorMittalu Prijedor, a na osnovu odluke iz 2004. godine.\nPredsjednik Sindikata ArcelorMitala Prijedor Milanko Stojnić rekao je da će radnici protestnom šetnjom poručiti nadležnima “da se ne igraju” sudbinom 850 radnika prijedorskog ArcelorMittala.\nRadnici će protest završiti u Parku “Mladen Stojanović”, uz protivljenje prodaji Ljubije Izraelcima, čija je firma za njene dionice ponudila 92 miliona konvertibilnih maraka (nešto manje od 46 miliona eura), a ArcelorMittal 63,6 miliona KM (32 miliona eura).\nZa sada nije izvjesno postoji li skupštinska većina za potvrdu odluke Vlade s obzirom na to da Demokratska narodna stranka, koja je dio vladajuće koalicije u RS-u, ne podržava prodaju Ljubije preduzeću Israeli Investment Group, a protiv toga je i opozicija.


Izdavanje BiH Putnih Dokumenata za ljubimce - Pets Friends\nPočetna / Pas / Izdavanje BiH Putnih Dokumenata za ljubimce\nSertifikat je dokument koji se izdaje psima i mačkama da bi mogli da putuju izvan granica BiH. Da bi životinja dobila sertifikat potrebno je da bude čipovana, da posjeduje novi pasoš za kućne ljubimce i da ima vakcinu protiv bjesnila koja mora biti aplikovana životinji najmanje 21 dan pre očekivanog putovanja.Pasoš za kućne ljubimce je knjižica u koju se unose podaci o vlasniku i podaci o životinji kao i broj mikročipa koji se aplikuje životinji. U njemu se evidentiraju vakcina protiv besnila, vakcina protiv zaraznih bolesti, čišćenje od ekto i endo parazita, klinički pregledi. Pasoš moraju da poseduju sve životinje koje putuju izvan granica BiH.\n“ Stvaranje uspomena sa svojim voljenim ”


DODIK Specijalna policija Srpske među najboljim u regionu | Trebinje Live\nDODIK Specijalna policija Srpske među najboljim u regionu\nTokom predstavljanja ratnog puta Šestog odreda Specijalne brigade policije Republike Srpske u Trnu kod Laktaša, Dodik je u obraćanju istakao da se u narednom periodu ova jedinica mora ojačati u ljudstvu da bi bila spremna da u svakom trenutku odgovori na eventualni bezbjednosni izazov u Srpskoj.\n"Moramo sve učiniti da ojačamo poziciju policije Republike Srpske da bi mogla odgovoriti na globalne izazove terorizma i drugih prijetnji po Republiku Srpsku", rekao je Dodik.\nOn je naveo da će u narednom periodu Specijalna brigada policije Republike Srpske biti premještena iz sadašnje baze u Trnu na prostor bivše kasarne u Zalužanima.\nDodik je rekao da nije tačno i da nije moguće da objekat bivše kasarne u Zalužanima bude upotrijebljen za eventualni smještaj ako bi došle izbjeglice iz Sirije.\n"Neprihvatljivo je da neko od institucija BiH odlučuje da markira taj prostor a da ne pita Republiku Srpsku i mi to nećemo dozvoliti", istakao je Dodik.\nDodik je istakao da Republika Srpska nikada neće i ne smije zaboraviti pripadnike Specijalne brigade policije i Vojske Republike Srpske koji su svoje živote dali za njeno stvaranje.\nOn je napomenuo da su tokom proteklog rata ljubav i istrajnost srpskih boraca za postojanje i opstanak Republike Srpske bili veći od svih napada.\nSvečanost je počela predavanjem raporta komandanta Specijalne jedinice policije Republike Srpske Dragana Ribića predsjedniku Srpske Miloradu Dodiku i smotrom ove jedinice.\nSvečanosti prisustvuju i premijer Republike Srpske Željka Cvijanović, ministar unutrašnjih poslova Dragan Lukač, ministar rada i boračko-invalidske zaštite Milenko Savanović, direktor Policije Republike Srpske Gojko Vasić, predsjednik Boračke organizacije Republike Srpske /BORS/ Milomir Savčić, pripadnici MUP-a i mnogobrojni gosti.


NaslovnaAktuelnostiMAPSS i Aktivna zona potpisali Memorandum o saradnji\nMAPSS je predstavljala izvršna direktorka, Dragana Čomagić, dok je u ime Aktivne zone sastanku prisustvovao izvršni direktor Miloš Marković.\nObije strane su se usaglasile oko bitnosti uspostavljanja konkretnije saradnje između ova dva udruženja, budući da su im ciljne grupe i djelatnosti kojima se bave veoma slične. Takođe, obije organizacije djeluju na polju većeg uključivanja mladih u donošenju odluka bitnih za cjelokupno društvo.\nPostavljamo temelje za buduće zajedničke inicijative/projekte i uvjerena sam u to da ćemo uz međusobnu podršku stvarno doprinijeti rješavanju problema u oblasti djelovanja mladih u društvenoj zajednici, kazala je Dragana Čomagić.\nPotpisnice sporazuma su se obavezale da će zajednički raditi na poboljšanju aktivizma mladih u Crnoj Gori, pružati međusobnu tehničku podršku prilikom realizacije projekata i međusobno promovisati svoje aktivnosti.\nAktivna zona je uvijek otvorena za konkretizaciju saradnje između nevladinih organizacija, što je i pokazala u dosadašnjem radu, pružajući tehničku podršku svim organizacijama sa kojima je sarađivala. Ovaj memorandum vidim kao prirodnu posljedicu jačanja organizacija koje se bave problemima mladih i radujem se zajedničkom djelovanju naših dviju organizacija, zaključio je Miloš Marković.